ArzonApteka.uz сайтидаги маълумотлар ёрдамчи маълумотлар тоифасидан бўлиб, дорихона ва дорихона пунктларида сотувга рухсат берилган дори воситалари ва тиббиёт товарларини излаш учун мўлжалланган.\nArzonApteka.uz сайтидаги дори воситаларини қўллаш йўриқномалари тиббиёт ходимлари учун мўлжалланган бўлиб, фақат маълумотлар сифатида кўрсатилади. Ушбу маълумотлар мустақил равишда қўлланилиши ва даволанишда диагноз қўйилиши учун асос бўлмайди.\nArzonApteka.uz сайтидаги маълумотлар фойдаланувчилар томонидан дори воситаларини истеъмол қилишда ва тиббиёт товарларини қўллашда қарор қабул қилиш учун асос бўлмайди.\nУшбу маълумотларда ҳеч нарса мутахассис бўлмаган шахсларни дори воситаларини мустақил равишда харид қилишга ва истеъмол қилишга ундовчи омил бўлмайди.\nФойдаланувчи сайтдаги маълумотлардан фойдаланиш асосида зарарланса, нотўғри диагноз қўйилишига ва доридан захарланишни даволашга сабаб бўлганда, ҳамда дори воситалари ва тиббиёт товарларидан нотўғри фойдаланганда ArzonApteka.uz сайтига хеч қандай эътироз билдирилмайди.\nДорихоналар - "ArzonApteka" ҳамкорлари мустақил ташкилотлардир. Ҳар куни 1 марта улар томонидан мавжуд дорилар ва нархлар тўғрисида маълумотлар тақдим қилинади. Ҳақиқатда мавжуд бўлган дорилар тўғрисида берилган маълумотлар куни кеча берилган маълумотлардан фарқли бўлиши мумкин. Батафсил маълумотларни дорихонага қўнғироқ қилиб билиб олишингиз мумкин.\nУшбу маълумотлар фақат Ўзбекистон Республикасида фойдаланиш учундир, агар бошқа давлат номи аниқ кўрсатилмаган бўлса. Дори воситалари номи ва уларнинг дозаси бошқа мамлакатларга нисбатан фарқ қилади. Ўзбекистонда рухсат берилган барча дори воситалари бошқа мамлакатларда ҳам истеъмол қилиниши мумкин эмас.\nДорихоналар - "ArzonApteka.uz" ҳамкорлари мустақил ташкилотлардир. Ҳар куни 1 маротаба улар томонидан мавжуд дорилар ва нархлар тўғрисида маълумотлар тақдим қилинади. Ҳақиқатда мавжуд бўлган дорилар тўғрисида берилган маълумотлар куни кеча берилган маълумотлардан фарқли бўлиши мумкин. Батафсил маълумотларни дорихонага қўнғироқ қилиб, билиб олишингиз мумкин.\n2017-2020 © "ArzonApteka.uz" маълумотлар хизмати


Ҳоким ҳайдовчиси президент олдида уста сифатида...\n14.05.2022 08:40 0 4781\nИжтимоий тармоқларда президент Шавкат Мирзиёевнинг Фарғона вилоятига ташрифи доирасида Фурқат туманидаги «Уста Юсуфжон наққош» оилавий корхонасида бўлганида олинган суратда ўймакор уста либосида туман ҳокимининг ҳайдовчиси турганлиги қайд этилган хабар эълон қилинди.\nСўнг эса Президент билан мулоқот қилган яна бир уста тумандаги 21-мактаб директор ўринбосари экани ҳақида чиқишлар пайдо бўлди.\nҲолатга Фурқат тумани ҳокимлиги ахборот хизмати изоҳ берди.\n«Ҳақиқатдан ҳам, расмда кўзга ташланган шахс Фурқат туман ҳокимининг ҳайдовчиси Илҳом Аҳмаджонов бўлиб, у Ўзбекистон халқ устаси Муҳаммадали Юнусовнинг шогирдларидан биридир. Илҳом Аҳмаджонов бир йилдан бери Фурқат тумани ҳокимлигида ҳайдовчи бўлиб фаолият кўрсатиб келади. Аввалдан ўзида ўймакорликка, дурадгорликка қизиқиш борлиги сабаб, туманга келгач «Уста Юсуфжон наққош» оилавий корхонасида миллий ёғоч ўймакорлиги санъати ўрганиш имконияти мавжудлигидан фойдаланиб, шогирд сифатида ҳунар сирларини ўргана бошлаган. Кечаги ташрифда ҳам корхонада доимий фаолият олиб бораётган усталардан ташқари Ҳунармандлар мактабининг қатор ўрганувчилари ҳам бўлишганини эътиборга олганда, Илҳом Аҳмаджоновнинг ҳам улар қаторида у ерда бўлиши табиий ҳолатдир. Айтиб ўтиш керакки, Муҳаммадали Юнусовнинг корхонасида ўймакорлик ўрганаётган шогирдларнинг кўплари бошқа касб ҳамда иш эгалари.\nДавлат раҳбари билан мулоқот қилган Илҳомжон Сулаймонов, фаолияти давомида мактабда меҳнат фанидан ўқитувчи бўлган, ўқувчиларга дурадгорлик ва ўймакорлик бўйича сабоқ берган. Ҳозирда тумандаги 21-мактабда маънавий-маърифий ишлар бўйича 0,75 ставкада директор ўринбосар бўлиб ишлаб келади. Узоқ йиллардан бери амалий ўймакорлик билан шуғулланади, «Уста Юсуфжон наққош» оилавий корхонасида тушдан кейин уста-ўргатувчи лавозимида ишлайди, 10 нафар шогирд бириктирилган», дейилади изоҳда.\nФарғона ҳайдовчи Президент уста


Ўзбекистон Президентининг Россияга ташрифи давомида 18 та ҳужжат имзоланди (+рўйхат) - Bukhara News\nЎзбекистон Президентининг Россияга…\nЎзбекистон Президентининг Россияга ташрифи давомида 18 та ҳужжат имзоланди (+рўйхат)\nҲукуматлар ўртасида биологик хавфсизлик ва халқаро ахборот хавфсизлигини таъминлаш соҳасида ҳамкорликка оид битимлар, шунингдек, беш йиллик иқтисодий ҳамкорлик дастури имзоланди.\nЎзбекистон Президенти Шавкат Мирзиёевнинг 19 ноябрь куни Москвага бир кунлик ташрифи доирасида Россия президенти Владимир Путин билан музокаралар доирасида 18 та икки томонлама ҳужжат имзоланди.\nМузокаралар якунида президентлар халқаро ахборот хавфсизлиги соҳасида ҳамкорлик тўғрисидаги Қўшма баёнотни имзоладилар.\nҲужжатда «глобал ахборот маконини шакллантирувчи ахборот-коммуникация технологияларини ривожлантириш ва улардан фойдаланишдаги мисли кўрилмаган ютуқлар, уларнинг ҳаётнинг барча жабҳаларига таъсири ўсиб бораётгани» тан олинган.\nУнда замонавий АКТдан «халқаро тинчлик, хавфсизлик ва барқарорликни сақлаш вазифаларига мос келмайдиган мақсадларда» фойдаланиш имкониятлари ортиб бораётганидан хавотир билдирилган. Ушбу технологиялардан фойдаланиш «фуқаролар, жамият ва давлатга тобора кўпроқ тўғридан-тўғри хавф туғдирмоқда», дейилади баёнотда.\nПрезидентлар ахборот-коммуникация технологияларидан бузғунчи мақсадларда ва ноқонуний фойдаланиш натижасида юзага келиши мумкин бўлган давлатлараро низоларнинг олдини олиш ва уларни тинч йўл билан бартараф этиш тарафдори эканини таъкидладилар.\n«Давлат раҳбарлари жаҳон ҳамжамиятини АКТдан халқаро ҳуқуқ нормаларига зид ҳолда ҳарбий-сиёсий мақсадларда фойдаланиш ҳамда душманона ҳаракатлар ва тажовузкорлик актларини амалга оширишга йўл қўймаслик, ушбу технологиялардан террористик ва бошқа жиноий мақсадларда, шунингдек, давлатлар суверенитетига путур етказиш ва уларнинг ички ишларига аралашиш учун фойдаланишга йўл қўймаслик мақсадида зарур чораларни қўллашга чақиради», — дейилади баёнотда.\nЎзбекистон ва Россия президентларининг фикрича, БМТ шафелигида рақамли муҳитда давлатлар суверинетини ва тенг хавфсизлигини таъминлаш, ахборот муҳитида тўқнашувларнинг олдини олиш ва АКТдан фақатгина тинч мақсадларда фойдаланишга қаратилган «давлатларнинг ахборот маконида масъулиятли хатти-ҳаракатларининг умуминсоний нормалари, қоидалари ва тамойиллари»ни ишлаб чиқиш халқаро ҳамкорликнинг устувор йўналишларидан ҳисобланади.\nКремл сайтида имзоланган 11 ҳужжат рўйхати мавжуд:\nҲукуматлар ўртасида Халқаро ахборот хавфсизлиги соҳасида ҳамкорлик тўғрисидаги битим;\nҲукуматлар ўртасида 2022−2026 йилларга мўлжалланган комплекс ҳамкорлик дастури;\nҲукуматлар ўртасида биохавфсизлик масалалари бўйича ўзаро англашув меморандуми;\nРоссия Маориф вазирлиги ва Ўзбекистон Халқ таълими вазирлиги ўртасида таълим соҳасида ҳамкорлик тўғрисидаги келишув;\nРоссия Маориф вазирлиги ва Ўзбекистон Мактабгача таълим вазирлиги ўртасида «Малыш» («Миттивой») қўшма лойиҳасини амалга ошириш бўйича меморандум;\nТашқи ишлар вазирликлари ўртасидаги 2022−2023 йилларга мўлжалланган ҳамкорлик дастури;\nРоссия тўғридан-тўғри инвестициялар жамғармасининг Ўзбекистон тўғридан-тўғри инвестициялар жамғармаси билан ҳамкорлик қилиш ва қўшма инвестициялар тўғрисидаги битим;\n3. «ВЭБ.РФ» давлат тараққиёт корпорацияси ва Олмалиқ кон-металлургия комбинати ўртасида Олмалиқ шаҳрида мисни қайта ишлаш заводи мажмуаси (МОФ-3) қурилишини молиялаштириш учун кредит шартномаси;\n1. ВЭБ.РФ ва «Ўзбекнефтгаз» ўртасида Россия маҳсулотлари, иш ва хизматларини етказиб беришни молиялаштириш бўйича кредит шартномаси;\n2. ВТБ банк (Россия) ва Ўзбекистон Иқтисодий ривожланиш ва қамбағалликни қисқартириш вазирлиги ўртасида ҳамкорлик тўғрисидаги битим;\n3. Ўзбекистон Стратегик ривожланиш агентлиги ва Россиянинг «Янги лойиҳаларни илгари суриш бўйича стратегик ташаббуслар агентлиги», «Миллий технология ташаббуси платформаси» ва «Миллий технология ташаббуси университети 2035» автоном нотижорат ташкилотлари ўртасида ҳамкорлик меморандуми;\nАввалроқ Россия ва Ўзбекистон икки мамлакат ҳукуматлари ўртасида 2022−2026 йилларга мўлжалланган иқтисодий ҳамкорлик дастури имзолагани маълум бўлганди.\nРоссия Федерацияси Иқтисодий ривожланиш вазирлигининг маълум қилишича, Ўзбекистон ва Россия ўртасида 2022−2026 йилларга мўлжалланган кенг қамровли иқтисодий ҳамкорлик дастури имзоланган.\nДастур ҳозирда амалда бўлган келишув ўрнини босади. Янги ҳужжатда пандемиядан кейинги даврда тегишли воситалар, жумладан, электрон тижорат, иқтисодиётни рақамлаштириш, энергия ва сувни тежайдиган янги технологиялардан фойдаланган ҳолда иқтисодий ҳамкорликни ривожлантириш, шунингдек, миграция соҳасидаги ёндашувларни такомиллаштириш зарурлиги ҳисобга олинган.\nМамлакатлар COVID-19 га қарши кураш бўйича амалий чора-тадбирларни амалга ошириш, вакциналар ишлаб чиқариш, коронавирус билан касалланган беморлар профилактикаси, ташхиси ва даволаниши бўйича тажриба ва ахборот алмашишни режалаштирган. Дастур савдо, саноат кооперацияси, транспорт, энергетика, қишлоқ хўжалиги, алоқа, молия, фан ва таълим, соғлиқни сақлаш, маданият, туризм, ҳудудлараро ҳамкорликни ҳам қамраб олади.\n«ЭО» таҳририяти Ўзбекистоннинг Россия билан савдосида юз берган ўзгаришлар бўйича расмий статистикани ўрганиб чиқди.\nРоссия асосан тўқимачилик, пойабзал, озиқ-овқат маҳсулотлари, қишлоқ хўжалиги хом ашёси, каучук, металлар ва улардан тайёрланган маҳсулотларни сотиб олади. Шу билан бирга Ўзбекистон Россиядан машина, асбоб-ускуна, ёғоч, кимё саноати моллари ва минерал маҳсулотларни сотиб олади.\nАйни пайтда давлатлар 150 дан ортиқ қўшма лойиҳаларни амалга оширмоқда, уларнинг умумий қиймати қарийб 14 миллиард долларни ташкил этади.\nЎзбекистоннинг янги Конституцияси 2022 йили қабул қилиниши...\nБоғча ва мактаблар олдида рухсат этилган тезлик...\nАёллар сумкасини ўмарган шахс аниқланди


22 октябр 2021, Тошкент вақти: 06:13\nКаримовнинг республика вилоятларига сафар қилиши одатда бу вилоятда кадрлар ўзгариши билан тугайди.\nСамарқанд вилоятининг собиқ ҳокими Ўктам Барноев ўтган йилнинг 17 декабрида Халқ депутатлари Самарқанд вилояти кенгашининг сессиясида Президент Ислом Каримовнинг танқидига дучор бўлиб, ишдан олиниши ортидан вилоят ҳуқуқни муҳофаза қилиш идоралари раҳбарлари ҳам бирин-кетин ишдан олина бошлади.\nБиринчилардан бўлиб вилояти ички ишлар бошқармаси бошлиғи полковник Ғайрат Қодиров лавозимидан четлатилди. Самарқандлик ҳуқуқ ҳимоячиси Маматқул Мухторов президент вилоят ҳокимини ишдан олишидан олдин, республика прокруатурасининг махсус комиссияси вилоятдаги ҳуқуқ тизимларини текширувдан ўтказди ва вилоят ҳокимидан кейинги биринчи нишон вилоят ички ишлар бошқармаси бошлиғи Ғайрат Қодиров бўлди дейди:\n- Ғайрат Қодиров эди. Уни биздан олиб ташлади. Хуллас айтмади нимага олганлигини. Кўп милицияларни қамади. 20таси қамалди пора олиб милицияларнинг. Мажлисда ҳам Каримов айтдику, “20та милиция қамалибди қарамайсан. Ҳоким ҳам қарамайди” деб айтди. Шунинг учун астагина ишдан бўшаб кетди Барноев. Судлар ҳам порахўрлик қилаяпти, прокурорлар ҳам. Прокурорлар ҳаммаси қарамайди у ëққа, бу ëққа. Бир киши беш сўм берадими, 10 сўм берадими, 100 сўм берадими ҳаммаси шу пул олгани даромад. Ҳақиқат, адолат деган нарса йўқ,- дейди Маматқул Мухторов.\nСуҳбатдошга кўра, Самарқанд вилояти ички ишлар тизимида коррупция ҳаддан ташқари чуқур томир отган эди:\n- Милицияда еттинчи, тўртинчи отделениенинг бошлиқларининг ҳаммаси алмаштирилди. Нима учун алмаштирилди? Булар ишламайди. Ичкаридан қулфлаб олади. Ташқарига чиқмайди ҳам. Самарқандда ГУВДмиз бор. ГУВДда фақат порахўрлик. Битта Нортожиев деганимиз бор терговнинг бошлиғи. Фақат одамларни алдайди, ëлғондан гапиради. Алдаб пулини олади фақат. Бир жойда ўғирлик бўлди десак, уни бориб кўрадида “Бу 82 модда 3 қисм билан бекор қилинади” дейди. Ие, ўғирлик ҳам бекор қилинадими? Бекор қилиб ҳаммани бекор қилиб ëтибди. Битта делони топширганимга етти йил бўлди. Бир терговчига буюрган эди, терговчи ҳам қамалиб кетди. Жанжал бўлиб ëтибдида ҳамма жойда,- дейди Маматқул Мухторов.\nСамарқанд шаҳри ва вилояти Ўзбекистонда қонун поймол этилиши ҳоллари энг кўп учрайдиган ҳудудлардан бири саналади, дейди кузатувчилар. Исми сир қолишини сўраган собиқ милиция зобитига кўра ички ишлар тизими бошдан оёқ коррупцияга ботган. У ички ишлар тизимидаги коррупция тизимини турларга бўлиб бундай дейди.\n- Биринчи, коррупция қандай бўлади? Мисол учун ариза, шикоят билан тушадиганлар агар орқасида яхши таниши бўлса, сўралмайди Ҳеч кими йўқ одамлар, камбағал бева-бечоралар учун шикоятга ўрин йўқ. Жиноят қилган томон маҳкамроқ бўлса, пулини олиб ëпиб юборади делони,-дейди собиқ милиция зобити.\nСуҳбатдошга кўра, бугун туман ички ишлар бўлимига бошлиқ бўлиш учун камида 25-30 минг доллар пора берилиши керак:\n- Катта бошлиқли лавозимларга албатта берилади. Берилмаса, ўтказмайди. Республика прокуратурасида ëки Ички ишлар вазирлигида таниш-билиши бўлса, танка дейдику, бўлмаса ўтказа олмайди. Бериладиган нимаси ҳам ичида. У қуруқ оғзаки илтимос билан бўлмайди. Берилади, албатта берилади. Вилоят началниги лавозимига, менимча, 50 миллионгача берилади. Кейин бу ëқдан топишнинг йўллари бор. 25-30 минг доллар атрофида берадида,- дейди собиқ милиция зобити.\nУчинчидан, дейди суҳбатдош, милицияда кадрлар лаёқатига қараб эмас, балки бериладиган пора миқдорига қараб ишга тайинланади:\n- Звание учун само собой кадрларга 2-5 миллионгача харажат қиладилар. Мана бу кадровий вопрос билан шуғулланадиганлар, янги лавозимга ўтирадиганлардан албатта 2000 доллардан 5000 долларгача олаяпти. Ўқишни битириб келганларники ҳам шунақа нимаси бор, олади барибир. Олмаса қўймайди. У бечора кейин юради сарсон бўлиб. Айниқса кадрлар масаласида анча авж олиб кетганда бу,- дейди собиқ милиция зобити.\nUzmetronom.com интернет газетаси хабарига кўра, Самарқанд вилояти прокурори ҳам ишдан бўшатилган. Бироқ вилоят прокуратурасининг ўзини таништирмаган ходими бу хабарни инкор этди. Унга кўра, прокурор Бахтиёр Мирмуҳаммедов ўз ўрнида ишлаяпти:\nОзодлик: Вилоят прокурори ишдан олинибди, деган хабар эшитдик. Шуни сўрамоқчи эдик.\n- Йўқ, у киши ишлаяпти ака.\nОзодлик: Аниқ, ишлаяптими?\n-Ҳа,- деб жавоб берди Самарқанд вилоят прокуратурасининг ходими.\nБироқ, Самарқандлик кузатувчи Мансур Асадов вилоят прокурорининг ҳам вазифасидан бўшатилгани ҳақидаги хабар ҳақиқат дейди.\n-Вилоят милиция бошлиғи ҳам кетган, прокурор ҳам кетган.\nМансур Асадовга кўра, милиция бошлиқларининг ёки прокурорларнинг ўрни алмашган билан ҳеч қандай ўзгариш бўлмайди, чунки бу тизимнинг ўзи ҳозир коррупциясиз яшай олмайди:\n- Алихўжа Хўжаали бўлгани билан ҳеч нарса ўзгармайди.Тузумнинг ўзида адолат йўқда. Булар халққа хизмат қиладиган ëки халқ ҳуқуқини ҳимоя қиладиган одамлар эмас. Шундай деб тушунаман мен. Қилса бўлади лекин. Бор ораларида. Лекин система бунга йўл қўймайди. Ҳозирги тузум уларнинг тўғри ишлашига йўл қўймайди. Системанинг ўзи коррупциялашган системада. Иложи йўқ. Бошқача тузум эмасда бу. Коррупцияга мослашган тузум бу. Бошқача яшай олмайди энди. Пора пастдан юқоригача бериладида энди. Олмаса ишлай олмайди, бермаса ишлай олмайди, -дейди самарқандлик кузатувчи Мансур Асадов.


91 ёшли Қадирбой Нарманов: "Бугунги дориломон кунлар ана шундай қийинчиликлар эвазига келган"- Kruz.uz\n91 ёшли Қадирбой Нарманов: "Бугунги дориломон кунлар ана шундай қийинчиликлар эвазига келган"\n16:07, 09.05.2016 1671 0 Кексаларни эъзозлаш\nФронт орти меҳнати фахрийси истиқомат қилаётган хонадондан “камолот”чиларнинг кети узилмайди. Ҳар доим ёшлар даврасида ўша машъум оловли йиллар хотираларини, халқимизнинг жангоҳларда ва фронт орқасида кўрсатган мардлик ва жасорат намуналарини сўзлаб беради.\nАмударё туманининг олис қишлоғида яшаётган Нарман оға ва Пердегул опа хонадонида туғилган тўнғич фарзанд Қадирбойнинг ёшлиги 1941-1945 йиллардаги Иккинчи жаҳон урушига тўғри келди. Эндигина 7 синфни тамомлаган Қадирбой урушда ғалабани таъминлаш учун фронт орти меҳнатига жалб этилди.\nУ ўзи туғилиб ўсган қишлоқда туриб, қирғинбарот жангларда қон кечаётган аскарлар учун озиқ-овқат маҳсулотлари, пахта, буғдой етиштирди. 1943 йили ўн саккиз ёшга етганда, Қадирбой аскарликка чақирилди. Хива шаҳрида ҳарбий тайёргарлик машғулотларини ўтади. 1944 йили эса соғлиги ёмонлашгани боис, овулига қайтарилди.\n— Қўлимга қурол олиб душман билан юзма-юз келмаган бўлсам-да, уруш келтирган талофатни ҳис қилиб, халқимизнинг бошига тушган оғир кунларни кечирдим, — дейди Қадирбой ота. — Ёшу қари, барча бирдек душман устидан ғалаба қозонишга интилардик. Ўз меҳнатимиз билан фронтни озиқ-овқат билан таъминлар эдик. Жуда оғир дамлар эди. Ҳар бир хонадонда урушнинг касофати билиниб турарди. Бугунги дориломон кунлар ана шундай қийинчиликлар эвазига келган.\nОта-онасидан эрта ажраб қолган Қадирбой уч иниси ва бир синглиси учун ҳам масъул бўлиб қолди. Уларнинг ҳаётда ўз ўринларини топиб кетишларига кўмаклашди. 1954 йили Нукус шаҳрига кўчиб келиб, қўним топди, уларини ўқитди, уйли-жойли қилди.\nУмр йўлдоши Ўрозгул момо Аметова билан бир ўғил ва тўрт қизни тарбиялаб вояга етказди. Айни чоғда 23 невара ва 15 чеваранинг суюкли буваси бўлган Қадирбой Нарманов фарзандларининг бахтини кўриб, шукрона айтади.\n— Бугунгидек доруломон, тўкин-сочин кунлар сира бўлган эмас, — дейди Қадирбой ота. — Элимиз тинч, фарзандларимиз бахтиёр. Уларнинг ўқишлари, илм олишлари учун яратилаётган имкониятларни айтмайсизми, юртимизнинг йилдан йилга кўзни қувонтирадиган даражада гўзал бўлиб бораётгани, бир биридан чиройли иморатлар, боғлар, ҳиёбонларни кўриб кўнгил яйрайди. Буларнинг бари Юртбошимизнинг халқпарварлигидан, ёшларни севганидан. Биз кексалар ҳам Президентимизнинг улкан ғамхўрликларини ҳар доим ҳис қилиб яшаймиз, билдирилаётган эътибор ва эъзоздан бошимиз осмонда. Бундан куч-қувват олиб, ўзимизни янада тетик ва бардам ҳис қиламиз.\nҚадирбой ота юртимизнинг тинчлиги, халқимизнинг фаровонлигини тилаб, дуога қўл очди...\n21:33, 01.06.2020 191\n13:16, 31.05.2020 292\n17:32, 15.05.2020 808\n20:26, 02.05.2020 1111\n16:50, 22.04.2020 2351\nҚорақалпоғистон кубоги Қорақалоқ аёли цехи йўл ҳаракати хавфсизлиги Агро комлекс Азамат Маткаримов Қорақалпоқ давлат ўлкашунослик музейи ҳарбий госпитал Sayohat маҳалла фуқаролар йиғинлари\n14:12, 02.06.2020 302\n21:31, 01.06.2020 159


Нурсултон Назарбоев навбатдаги президентлик сайловларида ҳам иштирок этади - BBC News O'zbek\nНурсултон Назарбоев навбатдаги президентлик сайловларида ҳам иштирок этади\nImage caption Назарбоев жаноблари Қозоғистонни 1980 йиллар охирларидан бери бошқариб келади\nҚозоғистон Президенти Нурсултон Назарбоев 2012 йилга мўлжалланган президентлик сайловларига иштирок этишни режалаётганини маълум қилган.\nНазарбоев жаноблари Қозоғистонни 1980 йиллар охирларидан бери жиддий қаршиликларсиз бошқариб келади. Уч йил муқаддам ўзгартирилган конституцияга биноан Президент чекланмаган муддатларга қадар вазифасида қолишга ҳаракат қилиши мумкин.\nЖорий йил Қозоғистон Сенати "Миллат раҳнамоси" ҳақидаги қонунни маъқуллаган. Президент Нурсултон Назарбоевга "Миллат раҳнамоси" мақомини бериш ҳақидаги қонун лойиҳаси жаноб Назарбоевнинг "Нур Отан" партияси томонидан илгари сурилганди.\nҚонун жаноб Назарбоев ва унинг оиласига маҳкамага тортилишдан дахлсизлик ҳамда ўз истеъфоси ортидан ҳам ҳукумат сиёсатига таъсир қилиш ҳуқуқларини беришни кўзда тутади.\nАммо, Қозоғистон Президенти ўзига бир умрлик махсус ҳуқуқлар берувчи қонун лойиҳасини рад қилганди.\nНурсултон Назарбоев бошқаруви остида Қозоғистон иқтисодий жиҳатдан анчайин ютуқларга эришган ва ҳозир Оврўпода Хавфсизлик ва Ҳамкорлик ташкилотига раислик қилади.\nҒарб давлатлари Оврўпода Хавфсизлик ва Ҳамкорлик ташкилотига раислик Қозоғистон раҳбариятини йирик сиёсий ислоҳотларга ундашига умид қилишганди. Аммо, танқидчилар бошқарувни демократик андазаларга мослаш йўлида жуда оз ҳаракат қилинганини айтишади.\nИнсон ҳуқуқлари ташкилотлари Назарбоев жаноблари бошқарувини авторитар ва демократияга зид эканини айтишади.


Болалар мода фестивали\nЖорий йилнинг 31 май ва 1 июнь кунлари Ёшлар ижодиёт саройида Ўзбекистон Республикаси OSIYO RAMZI дизайнерлар уюшмаси томонидан ташкиллаштирилган «БОЛАЖОНЛАР – ШИРИНТОЙЛАР 2016» болалар мода фестивали бўлиб ўтди.\nУшбу фестиваль мақсади биринчи навбатда болалар, ёшлар ҳамда ота-оналарнинг эстетик дидини шакллантиришни шунингдек, миллий анъана ва қадриятларимиз орқали санъатимиз ва маданиятимиз борасидаги билимларни кенгайтиришдир.\n«Болажонлар – ширинтойлар» болалар мода фестивали илк бор 2000 йилда Президентимиз томонидан эълон қилган «Соғлом авлод» йилига бағишлаб ўтказилган эди. Анъанага айланган ушбу байрам, ёш дизайнерларни қўллаб-қувватлаш ва болалар мода саноатини ривожлантиришга имкон яратиб берди. Лойиҳа либос дизайнерлари ва ёш моделлар орасида янги номларни кашф этишга қаратилган. Фестиваль болалар кийимлари ишлаб чиқарувчилари ҳамда яратувчилари ўртасида алоқаларни янада кенгайтиришга, ҳамда болалар модаси йўналишини ривожлантиришга ҳисса қўшади.\nДизайнерлар ҳар бир ёш категориялари учун махсус тўпламлар тайёрлаган бўлиб, «Томоша», «Тантана», Diamonds kids болалар ижодий гуруҳлари, ҳамда «Колибри» арт бюросининг ёш иштирокчилари модель сифатида либосларни намойиш этишди.\n«Болажонлар – ширинтойлар» болалар мода фестивали – дизайнерлар танлови бўлиб, уч босқичда ўтказилди.\nФестиваль доирасида ёш дизайнерлар дефилеси #beyoung for baby ва Гала Fashion шоу бўлиб ўтди.\n#beyoung for baby дефилеси – иштирокчилар учун ўз асарларини катта саҳнада намойиш қилиш, новаторлик ишларини мутахассислар ҳукмига ҳавола этиш имкониятидир. Намойишда асосан касб-ҳунар коллежлари ва академик лицейлар ўқувчи-талабалари, ҳамда эркин ижодкорлар иштирок этишди. Подиумда намойиш этилувчи тўпламларнинг баъзилари ҳаммуаллифликда тайёрланган. Улар ижодий фантазия, ноанъанавий ёндошув ва ёш дизайнерларнинг ҳар томонлама қизиқишларини акс эттирган. Шуни таъкидлаш жоизки, ушбу фестиваль доирасида ташкилотчилар иштирокчиларга тўлиқ ижодий эркинлик имкониятини яратганлар.\nЯкуний Гала Fashion шоуси ўзбек дизайнерларининг асосий намойиши бўлиб ўтди. Бу дефиле замонавий моданинг сўнгги ўзгаришларини ўзида жамлади.\nТўпламлар қуйидаги номинациялар бўйича тақдим этилди:\n- миллий услуб;\n- байрамона либос;\n- спорт услуби;\n- мактаб формаси;\n- бўлажак оналарга мўлжалланган либослар.\nФестиваль якунлари бўйича танлов ғолиблари диплом ва совғалар билан тақдирландилар.\nБОЛАЖОНЛАР – ШИРИНТОЙЛАР 2016» болалар мода фестивалидан тўлиқ фотоҳисобот.\nНашр санаси: 02-06-2016


Тошкентда Корея фуқаросига нисбатан талончилик содир...\nШу йилнинг 28 октябрь куни кеч соат 23.30ларда Юнусобод тумани 9-мавзесида Жанубий Корея фуқароси Чон Б.И.га нисбатан талончилик ҳаракати содир этилганди.\nНомаълум кимса унинг бўйнидаги баҳоси 1900 АҚШ доллари бўлган тилла занжирини юлқиб олиб, воқеа жойидан яширинган.\nОлиб борилган тезкор ҳаракатлар натижасида уч кун ичида мазкур жиноят фош этилди. ИИБдаги манбамизга кўра, 1990 йилда туғилган Алишер А. қўлга олинган. Айни пайтда унга нисбатан ЖКнинг 166-моддаси 1-қисми билан жиноят иши қўзғатилиб, тергов ҳаракатлари олиб борилмоқда.\nТошкент талончилик Корея фуқароси


Қустанайда катта миқдордаги героин қўлга олинди\n17 май 2021, Тошкент вақти: 18:37\nҚозоғистоннинг Қустанай шаҳрида мамлакат тарихида сўнгги 13 йил ичида мазкур давлат чегаралари орқали энг катта миқдордаги наркотик моддани олиб ўтишга уриниш содир бўлди.\nРоссия фуқаролари Григорьев ва Меньшаков Ўзбекистон орқали Санкт-Петербург шаҳрига 537 кг 94 гр героин олиб кетаётган пайтда Қустанайда қўлга олинди.\nҚозоғистон Миллий хавфсизлик қўмитаси чегара бошқармаси матбуот хизмати россиялик икки йигитнинг машинаси тагига яширилган героинни ҳатто ўзбек-қозоқ чегарасидаги божхоначилар сканери ҳам аниқламаганини маълум қилди. Ҳозир Қозоғистонга наркотик моддани олиб кирган бу россияликларнинг ҳар бири 14 йиллик қамоқ жазосига ҳукм қилинди.\nМаҳаллий матбуот Қозоғистон ҳудудига бундай катта миқдордаги наркотик модда олиб кирилишида, аввало, чегарачиларнинг ўз ишига лоқайдлик билан ёндашганини сабаб қилиб кўрсатилмоқда. Бироқ Қозоғистон МХҚ чегара бошқармаси ходими Сергей Толобоев бундай айбловни буткул рад этди.\n“Аниқ қилиб айбдор ёки айбдор эмас, деб бўлмайди. Чунки чегарачилар чегарадан одамларни ўтказиши қонун билан белгиланган. Юкларни эса божхона хизмати ходимлари ўтказади. Бироқ бу ерда божхона хизмати ходимларини ҳам айблаб бўлмайди. Муҳими, наркотик моддалар қўлга олинди, уларни ким чегара орқали ўтказиб юборгани эса муҳим эмас”,- деди С.Толобоев.\nМХҚ чегара бошқармаси матбуот котиби Лариса Дметрюк “Озодлик” мухбири билан суҳбатда мамлакатнинг жанубий чегаралари орқали олиб ўтилаётган наркотикларнинг асосий қисми героин эканини таъкидлади.\n“Сўнгги маротаба 9 август куни Жанубий Қозоғистондаги чегара пунктларининг бирида Бишкек-Москва поездида қўлга олинган Қирғизистон фуқаросининг сумкасида 700 гр. героин аниқланди”,- деди матбуот котиби.\nЖанубий сарҳадлар орқали наркотиклар олиб кириш кучайгани сабабли Қозоғистон ҳуқуқ-тартибот идоралари бу йўналишда назоратни янада кучайтириш чораларини кўраётгани айтилмоқда.\nЖанубий Қозоғистон ички ишлар департаменти матбуот котиби Салтанат Қоракўзова сўзларига кўра, гиёҳвандлик моддалари Қозоғистонга Марказий Осиё давлатларидан келтирилади. Жанубий Қозоғистон вилояти эса бунинг учун дарвоза вазифасини ўтайди.


Рио орзуси расво бўлди » Скачать музыку бесплатно новинки музыки 2016-2017\nРио орзуси расво бўлди\nКомментариев: 0 Просмотров: 288 Дата: 16-01-2016, 22:20 Етиб келдик. Қутулдик. Олимпия терма жамоамиз дастлабки 2та ўйиндан кейиноқ Рио-2016 йўлланмасидан бутунлай мосуво бўлди!Йўлланмага бўлган умид сақланиб қолиши учун бугун Ироқни мағлуб этишимиз шарт эди. Ўйиннинг дебюти биз учун жуда омадли бўлди. Тўп ўйинга киритилганидан кейин Мирабдуллаев олис масофадан рақиб жарима майдончасига яқинига узатма берди. Ҳимоячиларнинг хатосидан фойдаланган Ҳамдамов дарвозабон билан яккама-якка вазиятда қолди ва дарвозани ишғол қилди!Бундан ортиқ омадли старт бўлиши мумкин эмас эди! Буёғига ҳимояда тартибли ўйнаб, қарши ҳужумда рақибни жазолаш мумкин эди. Бизда шундай имконият бўлди. Шомуродовнинг узатмасидан кейин Искандеров жарима майдончаси ичида тўпни ёлғиз ўзи қабул қилди, аммо у шошиб ноаниқ зарба берди. Ваҳоланки, унда тўпни тўхтатиб олиш учун бемалол имконият бор эди. Дарвоқе, Жамшид ҳақида. "Пахтакор"нинг бу иқтидорли футболчисидан умидимиз катта эди. Аммо у ўзбек футбол мухлисларининг ҳам ишончини оқлай олмади. Бабаян эса иккита ўйинда унга имконият бергани тушунарсиз ҳолат.Ҳаммаси яхши кетаётганди, яхши ҳимояланаётгандик. Иккинчи бўлим охирига яқин жарима тўпини тепиш ҳуқуқига эга бўлдик. Ўша вазиятда марказий ҳимоячиларимиз рақиб жарима майдончасига боришди. "Стандарт" ўйналганидан кейин Ироқ тўпни эгаллаб олди ва қарши ҳужумга ўтди. Футболчилар ортга қайтишга ҳаракат қилишди, аммо Искандеров ярим йўлда тўхтаб қолди. Айнан унинг ҳудуди орқали етиб келган Амжад Атвон 13-14 метрлардан дарвозани ишғол қилди.Футболчиларимиз ҳали ўзларига келиб улгурмасидан аввал яна бир гол "едик". Ироқликлар бурчак тўпини орқароққа етказишди. Юқоридан 11 метрли нуқта устига етказилган тўпни Мустафо Нозим қайтарди ва Маҳди Комил дарвозани ишғол қилди.Иккинчи бўлимда ўйинимиз қовушмади, рақиб бизга имкон бермади. Фақатгина ўйин тугашига 10 дақиқа қолганида голга тортадиган вазият яратдик. Машарипов чап қанотдан етказган узатмасини захирадан тушган яна бир футболчи Темур Ҳакимов бош билан дарвозани ишғол қилди!Дуранг натижа Ўзбекистонда чорак финалга чиқиш учун назарий имкониятларни қолдирар эди. Ҳаттоки ғалаба тўпини уриш учун 10 дақиқача вақтимиз бор эди. Аммо, лекин, бироқ. Очиғи Ироқнинг учинчи голида кимни айблашни ҳам билмайсан киши. Ҳакимов рақибдан тўпни олиб қўйиш чоғида дарвозамиз йўналишида зарба берди. Ўша вазиятда яққол офсайддан чиқиб келаётган Ҳумам Ториқ тўпни эгаллайди. Лайнсмен ўша заҳоти байроқчасини кўтарди. Буни кўрган ҳимоячиларимиз нафақат тўхташди, ҳаттоки олдинга юра бошлашди. Ҳужумчи эса бош ҳакамнинг ҳуштак чалмаганидан фойдаланиб, ўз ҳаракатини давом эттирди ва ҳеч қандай қаршиликсиз дарвозамизни ишғол қилди! Ана сизга томоша. Ўйин ҳакамнинг ҳуштагигача ўйналиши керакми ахир?Шунга қарамай, мағлубиятдан қутулиб қолишимиз мумкин эди. Юқоридан берилган узатма натижасида Шомуродов чап томондан жарима майдончасига кирди ва жуда ҳам ўткир бурчак остида зарба берди. Тўп дарвозабоннинг бошига тегиб, тўсинга тегиб, майдонга қайтди.Назаримизда, олимпия терма жамоамизнинг муваффақиятсизлигига кетма-кет 5-6 нафар мураббий алмаштирган ЎФФ раҳбарияти ва терма жамоани оптимал таркиб ва тактикада ўйната олмаган Самвел Бабаян тенгдек айбдор.Ёшлар (U23) ўртасида Осиё чемпионати, "С" гуруҳи, 2-турЎЗБЕКИСТОН - ИРОҚ - 2:3 (1:2)Голлар: Достон Ҳамдамов (1), Темур Ҳакимов (79) — Амжад Атвон (37), Маҳди Комил (42), Ҳумам Тариқ (83)Ўзбекистон: 12.Абдумавлон Абдужалилов, 2.Акром Комилов, 3.Сардор Раҳмонов (Икром Алибоев 75), 7.Владимир Козак, 8.Жавоҳир Соҳибов, 10.Жамшид Искандеров (Жалолиддин Машарипов 46), 11.Игорь Сергеев, 14.Жавлон Мирабдуллаев, 17.Достон Ҳамдамов (Темур Ҳакимов 77), 19.Отабек Шукуров, 23.Элдор ШомуродовИроқ: 1.Фаҳад Толиб, 3.Ҳамза Аднан, 4.Мустафо Нозим (С), 5.Али Фаёз, 8.Муҳанад Абдулраҳим, 9.Маҳди Комил, 10.Али Ҳисний, 11.Ҳумам Ториқ, 15.Сафо Жаббор, 19.Амжид Атван, 21.Али ҚосимБош ҳакам: Аҳмад ал-Каф (Уммон)


Самарқандда чақалоғини сотмоқчи бўлган 6 карра Ўзбекистон чемпиони қамалди - 03.08.2021, Sputnik Ўзбекистон\nСамарқандда машғулотларга бирга қатнайдиган йигитдан ҳомиладор бўлиб қолган Ўзбекистон чемпиони фарзандини сотаётган вақтда қўлга тушди. 03.08.2021, Sputnik Ўзбекистон\nТОШКЕНТ, 3 авг — Sputnik. Самарқанд вилоятида номи очиқланмаган 6 карра Ўзбекистон чемпиони 4 кунлик чақалоғини 2,5 минг АҚШ долларига сотаётганида ушланган. Бу ҳақда "Замон" дастурида хабар берилди.Аниқланишича, 25 ёшли спортчи қиз ўзи билан бирга спорт машғулотига қатнайдиган йигитдан ҳомиладор бўлиб қолган.Суд унга нисбатан ҳукм чиқарди. Жиноят кодексининг 135-моддаси 3-қисми "а" банди (ўн саккиз ёшга тўлмагани айбдорга аён бўлган шахсга нисбатан содир этилган одам савдоси) билан айбдор деб топилди ва 4,5 йилга озодликдан маҳрум қилинди.\nжиноят, самарқанд вилояти, одам савдоси\n19:36 03.08.2021 (янгиланди: 17:39 05.08.2021)\nСамарқандда машғулотларга бирга қатнайдиган йигитдан ҳомиладор бўлиб қолган Ўзбекистон чемпиони фарзандини сотаётган вақтда қўлга тушди.\nТОШКЕНТ, 3 авг — Sputnik. Самарқанд вилоятида номи очиқланмаган 6 карра Ўзбекистон чемпиони 4 кунлик чақалоғини 2,5 минг АҚШ долларига сотаётганида ушланган. Бу ҳақда "Замон" дастурида хабар берилди.\nАниқланишича, 25 ёшли спортчи қиз ўзи билан бирга спорт машғулотига қатнайдиган йигитдан ҳомиладор бўлиб қолган.\nСуд унга нисбатан ҳукм чиқарди. Жиноят кодексининг 135-моддаси 3-қисми "а" банди (ўн саккиз ёшга тўлмагани айбдорга аён бўлган шахсга нисбатан содир этилган одам савдоси) билан айбдор деб топилди ва 4,5 йилга озодликдан маҳрум қилинди.


Ўзбекистонни Қозоғистон билан боғловчи газ қувури участкаси ишга туширилди\n10:51 / 30.08.2017\nФото: Fotolia / Vitaliy Hrabar\nҚирғизистон ва Россиянинг «Газпром» компанияси «Соқулуқ» газ тақсимлаш станциясининг «Бухоро газ тармоғи тумани - Тошкент - Бишкек - Олмаота» магистраль газ қувурини ишга туширди. Бу ҳақда Uzdaily.uz хабар берган.\n«Бухоро газ тармоғи тумани — Тошкент—Бишкек—Олмаота» Қирғизистон Республикасининг 2030 йилгача газ таъминоти ва газлаштириш умумий схемаси бўйича ишлаб чиқилган ва амалга оширилган биринчи лойиҳадир.\nГаз қувури Қозоғистон-Қирғизистон чегарасидан «Соқулуқ» станциясига қадар бўлган ҳудудда ётқизилди. Участканинг ишга туширилиши туфайли Қирғизистон ҳудудидаги газ қувурининг ўтказиш имконияти қарийб икки маротабага ошади.\n«Соқулуқ» янги газ тақсимлаш станциясининг қурилиши табиий газни ҳам саноат корхоналари, ҳам Чуй вилояти истеъмолчиларига юқори даражада етказиб беришни таъминлайди. Унинг режали қуввати суткасига 240 минг м3 газни ташкил қилади.\nҚозоғистон Қирғизистон газ қувур


Ҳаким Фузайлов: "Клубдаги кейинги фаолиятимни раҳбарият ҳал қилади" / CHAMPIONAT.asia\nҲаким Фузайлов: "Клубдаги кейинги фаолиятимни раҳбарият ҳал қилади"\n09 фев 16:26\n"Локомотив" - "Қувайт СК" учрашувидан (1:3) сўнг бўлиб ўтган матбуот анжуманининг иккинчи қисмида майдон эгалари бош мураббийи Ҳаким Фузайлов иштирок этди.\n"Ўйин борасида ташаббус бизда бўлди. Бироқ қишда расмий ўйин ўтказмаганимиз барибир панд берди. Ҳужумлар кўп бўлди, аммо гол уришда оқсадик. Ҳимоядаги хатоларимиз эса қимматга тушди", - деб гап бошлади Ҳаким Фузайлов.\n- Клуб олдига ОЧЛ гуруҳ босқичига чиқиш вазифа қилиб қўйилганди. Бу вазифа бажарилмади...\n- Саволингизга тушундим. Клубимиз олдига улкан мақсадлар қўйилган. Менинг кейинги тақдиримни раҳбарият ҳал қилади.\n- Таркибда ўйнаган янги футболчилар ҳақида нима дея оласиз?\n- Янгилардан Жасур Ҳасанов ўзини кўрсатди. У юқори даражада ўйнайди. Бугун Анвар Ғофуров бироз ёмон ўйнади, ҳали жамоадошлари билан тил топишиб кета олмаган. Ҳозирча биз энди-энди формага кириб бораяпмиз.\n- Осиёнинг кўпгина клубларида легионерлар ўйин тақдирини ҳал қилишади. Бизни клубларда эса легионерлар маҳаллий футболчилардан деярли фарқ қилмайди.\n- Айни пайтда бундай кучли футболчиларни олиб келиш жуда қийин. Таркибимиздаги легионерлар ҳам кучли. Масалан, Кожокарь Молдова терма жамоаси аъзоси. Вячеслав Шевченко эса бугун яхши ўйнади. Биз кучсиз легионерларни олдик деб ўйламайман. Улар яқин орада жамоага мослашиб кетишади деб ўйлайман.\n- Олий лигага ҳали заявка топшириш бошлангани йўқ. Бугунги ўйиндан келиб чиқиб қайсидир футболчиларга жавоб берасизми?\n- Кўпчилик сафимизни тарк этмайди. Балки бир-икки футболчи кетиши мумкин. Балки баъзиларни ижарага берармиз.


Чоршанба 15-Июл 2020\nТуризм  Бош саҳифа\nАйдаркўл — Қизилқум денгизи\nЎтган аср бошларида «Катта тузли кўл», «Тузкон», деган номлар билан юритиб келинган Айдаркўлни бугунги кунда кўпчилик Қизилқум денгизи дея таърифлайди.\nУлкан денгизни ёдга солиб юборадиган мовий кўл йилдан-йилга эни ва бўйига кенгайиб боряпти. Шу сабаб кўпчилик уни «Оролнинг укаси» ҳам дейди. Илгаридан бир-биридан унча узоқ бўлмаган Арнасой, Тузкон ва Айдар кўллари мавжуд. 1969 йили қиш ниҳоятда серёғин бўлиб, баҳорда қўшни Қозоғистоннинг Чордара сув омборига Сирдарёдан қуйиладиган обиҳаёт кўпайиб, уни тоширган ва сувнинг йигирма беш минг кубометрдан зиёдроғи Арнасой кўлига оқизиб қўйилган. Табиийки, бунча сув атиги ўн минг гектардан сал зиёд ҳудуддаги кичик кўлга сиғмай, уни кенгайтириб, Айдаркўл билан бирлаштирган. Айнан ўша йили Айдаркўл ўрнидаги бутун-бутун овуллар, қўра-қўтон ва қўй, йилқи уюрлари сув остида қолиб кетди.\nАйдаркўлда сув лиммо-лим бўлиб, қирғоқларидан тошай деб турарди. У орқали Чордарадан оққан сув бу кўлни ҳам тошириб, Тузкон кўли билан бирлаштирган. Шу тариқа учта кўл ягона Арнасой тизимига айланган. Бугунги кунда икки юз ўттиз минг гектар майдонни эгаллаган кўлга дренаж ва зовурларнинг оқова сувлари ҳамда Оқбулоқ ва Қили ариқларининг зах сувлари ҳам келиб қўшилади.\nТарихга назар ташлайдиган бўлсак, бир маҳаллар жуда машҳур бўлган қадимги тузкон тор бўғоз Айдаркўл билан қўшилганини билиб оламиз. Аслида мазкур Тузкон Жиззах вилоятидан 50-60 чақирим шимоли-ғарбда, Нурота тоғ тизмаларининг бир тармоғи — Писталитоғдан беш-ўн чақирим шарқда жойлашган. Узунлиги йигирма етти, эни ўн уч чақиримга чўзилган кўл воҳани туз билан таъминлаб турган. Икки юз минг пуд туз Бухоро амирлигига сотилган. Тузли тоза балчиқлар соғлиқ учун фойдали бўлган. Маҳаллий халқ ундан даво топган. Буни қаранг, бугунги кунда ҳам Сирдарёдан обиҳаёт олиб турадиган Чордара сув омбори вақти-вақти билан ўз сувларидан Айдаркўлни ҳам баҳраманд этиб турар экан. Табиий қудратдан яралган кўлнинг қулочи тобора кенгайиб, сатҳи, узоқ-узоқларга қадар чўзилиб бормоқда. Бир учи Жиззахнинг Арнасойи ҳудудидан бошланса, иккинчи бир учи қўшни Навоий вилоятининг Нурота, Конимех туманларининг поёни йўқ яйловларига қадар бориб етади.\nАйдаркўл қирғоғида туриб қуёшнинг заррин нурларининг ялтираб, кўзни олаётганига узоқ тикилишни ёқтираман. Катта сувлик инсонга улкан куч бағишлайди. Сув бироз шўр, тахир. Шунинг учун бу сув экин-тикинга ярамайди. Улкан кўл устида балиқлар ирғишлаб сакраши, қушлар чуғур-чуғур этиб осмону фалакда чарх уриши кишига бир олам завқ-шавқ улашади. Руҳиятингиз осойишта тортиб, асабларингиз дам олади. Ҳатто, бир гал қирғоқдаги қумлоқда она жайрон болаларини қаторлаштириб эргаштириб юрганига ҳам гувоҳ бўлганман. Бўри, тулки, шоқол, бургут, турна, лайлак, тасқара сингари ҳайвону қушлар ўз насибасини, ризқини топиб ейди. Айдаркўл кўпдан-кўп жониворларни боқади, қорнини тўйғизади.\nКўлнинг ичкарисидаги оролчалар, қамишзор ва тўқайзорларда тўнғиз, қуён, бўрсиқ каби ҳайвонлар, қирғовул, каптар, ўрдак, лойхўрак сингари ноёб паррандалар кўп учрайди. Сув спорти, қармоқда балиқ овлаш, туяда сайр қилиш, кўп каютали катер, бир неча моторли қайиқда сузиш, қумга кўмилиб даволаниш истагида юрган маҳаллий ва хорижий сайёҳлар у ердан аримайди.\nКўлда табиий қора балчиқ сероб. Ундан ўтган аср бошларида боболаримиз расамади билан фойдаланиб келган экан. Боболар удумига содиқ қолган бир неча сиҳатгоҳлар ҳам бугунги кунда кўлдан олинаётган ана шу қора балчиқ ёрдамида беморларни даволаяпти.\nХуллас, Айдар — Арнасой кўллар тизими жойлашган ҳудудларда бўлиб, унинг бир ёни кўл, бир ёни чўлга туташиб кетган сўлим ва ораста масканларини кезсангиз, кўнглингиз равшан тортади.\n🕔12:01, 22.05.2020 ✔976\nДунёдаги энг йирик игна баргли дарахт ҳақида биласизми?\n🕔13:49, 01.11.2019 ✔4534\nҚояга чирмашиб чиқиш учун хийлагина тер тўкишимга тўғри келди. «Пастликка қараманг, бошингиз айланади. Қиррадор шаклдаги қоянинг кемтик жойига оҳиста оёқ қўйинг. Ана шунда тепага кўтарилишингиз осонлашади...»\nЕРИ ЯҚИН «ЖАННАТ» ДЕГАН МАҚОМГА\n🕔13:48, 01.11.2019 ✔4511\nёхуд Тошкент вилоятининг бугунги салоҳиятидан бир шингил\nТошкент вилояти Буюк Ипак йўлининг шундоққина чорраҳасида жойлашгани учунгина катта ва улкан аҳамиятга молик манзил ҳисобланади. Шундан бўлса керак, Мовароуннаҳрнинг бир вақтлар кўзга яқин шаҳри бўлган, солланиб оқаётган Сирдарё қирғоқларида савлат тўкиб турган «Шоҳруҳия» қалъасини кўришга келаётган саёҳларнинг қадами узилмайди.\n✔ 976 🕔 12:01, 22.05.2020\n✔ 4534 🕔 13:49, 01.11.2019\n✔ 4511 🕔 13:48, 01.11.2019\nБУ – ЕРОСТИ ЙЎЛАГИ ЭМАС, САНЪАТ АСАРИ\nЮртимиздаги энг катта ва экстремал ғорлардан бири\n✔ 5044 🕔 19:43, 24.10.2019\nБОБОЛАР ХАЗИНАСИ – АФРОСИЁБ\nРўйи замин сайқали Самарқанднинг бир муҳим бўлаги бўлган Афросиёб харобалари ҳақида гап кетгудек бўлса, бобом қачонлардир бобосидан эшитган мана бундай қадим ривоятни мароқ билан сўзлаб берарди:\n✔ 4652 🕔 23:12, 15.08.2019


Битта узр туфайли мажусий ҳидоятга келди... | Azon.uz - Ахборот-таҳлилий портал\nБитта узр туфайли мажусий ҳидоятга келди...\n1679 03:20 17.05.2020\nБоязид Бастомий ёмғирли ҳавода жума намозига бориш учун уйидан чиқди. Шаррос қуяётган ёмғирдан тупроқ йўл лой бўлиб кетган эди. Бир уйнинг девори остида паналаб, ёмғир пасайишини кута бошлади. Сўнг лойли пойабзалини деворга суртиб тозалади. Ёмғир секинлашгач, масжид сари юрди.\nКетаётиб, бировнинг деворини кир қилгани хаёлига келди-да, юришдан таққа тўхтади. “Ҳовли эгасидан узр, рози-ризолик сўрамай туриб, қандай қилиб жума намозини ўқийсан? Бировнинг деворини лойга белаб, Аллоҳнинг ҳузурида қандай турасан?!” – дея ўз-ўзини сўроқ қиларкан, ортига қайтди ва эшикни қоқди. Уни қаршилаган мажусий:\n– Келинг, хизмат? – деди.\n– Сиздан узр сўрашга келдим...\n– Мен сизни танимайман, нима учун узр сўрайсиз? – деди уй эгаси.\n– Ҳозиргина лойга беланган оёқ кийимимни деворингизга суртиб, тозалаган эдим. Аслида, бу жудаям нотўғри иш. Девор кир бўлди. Ёмғирнинг шиддатидан нима қилаётганимни билмай қолибман...\nҲайратга тушган мажусий:\n– Ҳечқиси йўқ. Шундоқ ҳам деворларимиз лой ичида қолган. Оёғингиздан теккан озгина лой унга ҳеч қандай зарар бермайди, – деди.\n- Балки, аммо бу ерда қул ҳақи бор. Қилган ҳаракатим учун эгасидан ризолик сўрашим лозим эди. Шунинг учун эшигингизга келдим, – деди.\nРўзадан тақво пайдо бўлади\n– Бу қадар ҳақ-ҳуқуқ ва адолатни сизга ким ўргатган?– дея сўради.\n– Динимиз ҳамда Муҳаммад пайғамбаримиз ўргатганлар, – дея жавоб берди Бастомий.\n– Шундай адолатли дин бор экан, у ҳолда биз нега уни қабул қилмайлик? – деганча калима келтириб, мусулмон бўлди.\n“Ибрат денгизи” китобидан\nИслом Мажусийлар Махсус Мақолалар узр иймон\n520 23:11 29.05.2020\n2862 20:00 29.05.2020\n3628 19:30 29.05.2020\nХушхабар: Ал-Ақсо масжиди очилмоқда\n498 18:45 29.05.2020\n856 16:00 25.05.2020\n330 10:50 25.05.2020


«Салласи деса калласи» — республика бўйлаб ҳоким ёрдамчилигига маҳаллабай мажбурлов кетмоқда\n15:02 / 10.11.2021\nМаҳаллаларга ҳоким ёрдамчилари тайинланмоқда, маҳалланинг катта-кичиклигига қараб, 4,5–5,5 млн сўм маош ваъда қилинган. Жойларда бу ишга молия-иқтисодиёт секторида иш тажрибасига эга бўлган касб эгалари, айниқса банкирлар ўтказилмоқда. Мажбуран. Ва бу ҳол эътирозларга сабаб бўлмоқда.\nҚуйи тизим раҳбарлари томонидан юқоридан туширилган топшириқни «ур-ҳо ур» усулида кимўзарга бажариш борасида навбатдаги «марафон» старт олди. Салла ўрнига каллани эмас, танани ярим белидан узиб олиб бораётганлар ҳам чиқмоқда.\nЎзимга мурожаат қилган, Самарқанддаги хусусий банклардан бирида ишловчи, 8 млн сўм маош, режани бажарганига қараб яна 4–5 млн сўм мукофот пули олувчи танишим айтди: 12–13 млн сўмлик маошни ташлаб, 4–5 млн сўмлик маошга унинг эътирозларига қарамасдан маҳаллага ҳоким ёрдамчилигига ўтказиш учун суҳбатга чақириб, ариза ёзишга мажбурлашяпти экан.\nМен бу ҳақда Телеграм каналимда эълон қилганимдан сўнг Самарқанд вилояти ҳокими матбуот котиби Манучеҳр Мирзаев алоқага чиқиб, қуйи бўғиндаги раҳбарлар топшириқни нотўғри тушунишаётгани, ҳеч қандай мажбурлашлар бўлмаётганини айтди. У вилоятда 15 ноябрга қадар танлов эълон қилингани, фақат ўз хоҳиши билан ишловчилар танловда қатнашиши мумкинлигини билдирди.\nҲокимлик вакилига вазиятни тушунтирдим. «Рўйхат»га тушган бояги ходимнинг исм-фамилияси ва у ишлайдиган банк номини ҳам айтдим. Лекин вазият ўзгармади ва таниш банкир бугун суҳбатга киради. Менимча, уни маҳаллага ўтишга «кўндиришади».\nҚандайдир баҳайбат мажбурлов механизми ишга тушгандек гўё...\nПрезидент нима деди-ю, «қўбизлари» нима қиляпти?\nҲар бир маҳаллада тадбиркорликни ривожлантириш ва камбағалликни қисқартириш бўйича «ҳоким ёрдамчилари» лавозимлари жорий этилиши ҳақида президент Шавкат Мирзиёев ўтган ойда Сурхондарё вилоятида ўтказилган сайловолди учрашувида маълум қилган эди.\n«Энди ҳар бир маҳалланинг ўз бюджети бўлади. Шу орқали эҳтиёжманд оилаларга субсидиялар ажратиш, жамоат ишларига жалб қилиш, ёшларни касбга ўқитишни ташкил этиш ваколатлари ҳоким ёрдамчиларига берилади.\nҲоким ёрдамчилари иқтисодиёт ва инвестиция идоралари, ҳокимиятда ишлайдиган билимли ва шижоатли ёшлар орасидан танланади. Лавозимга қўйишдан олдин улар икки ой давомида янги тизим асосида ишлашга ўқитилади. 2–3 йил маҳаллада фидокорона ишлаб, ўзини кўрсатганларни келгусида раҳбарлик лавозимларига тайинлаймиз.\nАгар ушбу янги тизим барча шаҳар ва туманларда самарали ташкил этилса, уч йилда вилоятда ишсизлик ва камбағалликни кескин қисқартиришга эришилади», — деган эди давлат раҳбари.\n16 октябрь куни Тошкент вилояти сайловчилари билан учрашувда эса Мирзиёев ҳоким ёрдамчилари нима иш билан шуғулланишига ойдинлик киритди.\n«Ҳар бир маҳаллада жорий этилаётган ҳоким ёрдамчилари лавозимига кўзи ёнадиган, ишбилармон, янгиликларни жорий этишдан қўрқмайдиган, шашти баланд ёшларни танлаб оламиз ва ойлик маошини муносиб қилиб берамиз. Уларда зарур маблағ, ваколат ва механизмлар бўлади.\nБиринчи бўлиб, ҳоким ёрдамчилари: маҳаллада уюшмаган ёшлар, ишсизлар, бўлажак тадбиркорлар рўйхати ва эҳтиёжларини аниқлайди; уларни касб-ҳунарга ўқитишни ташкил қилади ва пулини тўлаб беради; ўз ишини бошлаётганларга зарур ускуналар олишга кўмаклашади; банклар билан бирга, оилавий тадбиркорлик лойиҳаларини ишлаб чиқиш, кредит олиш ва ишга тушириш бўйича ёрдам беради.\nТуманни кўрмаган одам қандай қилиб раҳбар бўлади? Одамларни рози қиладиган, ишсизликни камайтирадиган, беморларнинг даволанишига кўмаклашадиган, таълимга эътибор берадиган — энг муҳими, маҳаллада ўзини кўрсатган одамни мен жамоамга оламан. Бўлмаса керак эмас! Қоғозда мақтаб ишга оладиган вақт ўтиб бўлди», — деган эди президент.\nМолиячилар сарсон ва норози\nРости, ҳали кўпчилик янги тизим қандай ишлашидан бехабар. Президент ташаббуси билан маҳаллаларда янги вертикал тизим яратилиши кўзда тутилган, кўзи ёнувчи, ишлайман деган шашти баланд ёшлар бу лавозимга танланиши таъкидланган бўлса-да, кўпроқ бола-чақали, ўз ўрнини топган, ҳозир ишлаб турган касбини севадиганлар «иссиқ ўрни»ни ташлашга мажбурланиб, бу ишга ўтказилмоқда.\nЯъни қуйи бўғиндаги раҳбарлар ўзларига берилган ваколатни суиистеъмол қилиб, хайрли ташаббусни ёмонотлиқ қилиб кўрсатувчи хатти-ҳаракатларни амалга ошираётганига гувоҳ бўлмоқдамиз.\nВазирлар Маҳкамасининг Макроиқтисодий таҳлил, таркибий ўзгартиришлар молия-банк тизими, давлат активларини бошқариш, рақобатни ривожлантириш, тадбиркорликни қўллаб-қувватлаш ва камбағалликни қисқартириш масалалари котибиятидан ишчи гуруҳ аъзолари тасдиқлаб берилган.\nШунингдек, «Ҳоким ёрдамчиси» томонидан маҳаллани ижтимоий-иқтисодий ривожлантириш, янги иш ўринлари ва аҳолида доимий даромад манбайи яратиш орқали уларнинг яшаш маданиятини ошириш бўйича амалга оширилиши лозим бўлган вазифалар ҳамда маҳаллаларда ҳоким ёрдамчиси лавозимига тайинланадиган номзодларга қўйиладиган талаблар ҳам эълон қилинган.\nБироқ ботга жўнатилаётган мурожаатлардан маълум бўлишича, эътирозга сабаб бўлаётган ҳаракатлар фақат Самарқанд вилоятида эмас, бутун республика бўйлаб рўй бермоқда экан.\nҚуйида ушбу муаммога дуч келган ва алоқа боти орқали менга мурожаат қилганларнинг эътирозлари билан танишинг. Улардан кўпчилиги келажагидан хавотирда, исм-фамилиясини сир тутишни илтимос қилишган. Лекин уларни ташвишлантираётган ҳолат очиқланишини исташади.\nБанкирнинг турмуш ўртоғи, оиласи сифатида мажбурий бўлаётган бу ҳолатга қаршиман. Бизнинг иш, ўқиш, фарзандларимиз мактаб-боғчаси нима бўлади?! Ҳаммасини ташлаб, туманнинг чекка ҳудудларига кетишни қишнинг совуқ кунида умуман хоҳламаймиз! Қаерга, кимга мурожаат қилиб норозилигимизни билдиришим мумкин?\nОғриқли масалани кўтарибсиз. Мен Қаршиданман, банк минтақавий филиалида ишлайман. Бизни ҳам кеча вилоят ҳокими суҳбатга чақирди, ҳоким ёрдамчилигига. Суҳбатда мени Қарши шаҳрига қўйинг, десам, шаҳарда жой қолмаган, деб Қаршидан 100 км узоқликдаги борса-келмас жой — Миришкор туманига борасан, деди. Менинг бу ерда оилам, бола-чақам бор. 4–5 млн сўм ойликка қандай яшайман? У туман Туркманистон билан чегарада жойлашган, маҳалла идораси ҳам бўлмаса керак. У ерга ўтсам, шу билан менинг келажагим ўлади.\nНафақат биз банкирларни, балки солиқ, молия ва бошқа иқтисодий комплекс ходимларини қийнаб келаётган масалани кўтарганингиз учун сизга раҳмат. Туман ҳокимлари уларни мажбурий тартибда ҳоким ёрдамчиси лавозимига ўтказиш ишларини олиб боришмоқда. Ушбу лавозимга ўтишга норози бўлган ходимлардан мажбурий тартибда аризаларини олиш бошланган. Барча ҳудудлар қатори Хоразм вилояти Гурлан туманида ҳам шундай.\nҲоким ёрдамчиси лавозимига мажбуран иқтисодчилар ўтказилаётгани айни ҳақиқат. 70–80 фоиз мутахассисларнинг хоҳиши йўқ, улар мажбуран сургун қилинмоқда. Асосан банк бошқарувчилари, ўринбосарлари ва бўлим бошлиқларини олишмоқда.\n4 йил институтда ўқидим, 8 йил банк тизимида ишладим. Энди эса «керак бўлса столбадан айб топишади» деган гап билан бошланган йиғилишда қатнашдим. Бугун йўқ деб айтдим, улар эса ишдан бўшашимни айтишди. Афсус, бу нарсалар тугамайди, шекилли.\nШовот туманида ҳам, нафақат туманда, вилоят бўйича янги маҳаллабай ишлаш бўйича ташкил қилинган ҳоким ёрдамчиси лавозимига мажбурлаб ишга ўтказмоқчи бўлишмоқда. Республикадан ишчи комиссия келиб, мажбурлаб номзоди қўйилган иқтисодий комплекс ходимлари билан бирма-бир суҳбатлашди. Ҳоким ёрдамчиси лавозимида ишлаш истагим йўқ, деганларни эса юқори турувчи органига айтиб, ишдан олдириш билан таҳдид қилишди. Хуллас, барчани қўрқитиб, уларни эски иш жойидан бўшаб, янги ишга ўтишга мажбурлашмоқда.\nМен Хоразм вилоятиданман. Бизда ҳам шу аҳвол: бунинг бирор чораси борми? Ҳоким ёрдамчиси қилишмоқчи. Йўқ десак давлатга, президентга хиёнат қиляпсан, деб қўрқитишяпти. Ишлаб турган ишингдан ҳам кетасан ва ҳеч қаерда ишлай олмайсан, деб мажбурлашяпти.\nХонқа туманида ҳоким ёрдамчиси ишига ходим хоҳишини инобатга олмасдан, ишга чақиришяпти. Инсонда касб танлаш эркинлиги борми ўзи?!\nШуҳрат ака, бу лавозимга ўтмасликнинг қандай йўли бор? Эзиб юборишди-ку?! Рози бўлмасанг — халқ душманига чиқаришяпти. Нима қиларини билмай қолди одам. Ўзим ишлаб ўтирган жойимда ҳам халққа хизмат қиляпман-ку?! Қанақасига президент сиёсатига қарши борган бўламан?\nҒаллаоролда битта банкдан 6 кишини олишяпти. Кеча 8 соат йиғилиш бўлди. Жонга тегди. Нима қилиш керак? Ёзиб чиқара оласизларми?\nБизда ҳам шунақа аҳвол. Ҳоким ёрдамчиси бўлиш муаммоси. Банкда ишлаб турган ўринбосарлар, бўлим бошлиқлари ходимлари 3 кундан буён ҳокимиятда. Ўтмайман деса бошлиқларига босим ўтказиб, ушлаб ўтиришибди. Шу масалани кўпроқ ёритинг, зора мутасаддилар президентимиз топшириқларини пастда нотўғри талқин қилишларини камайтиришга озроқ бўлса-да ҳиссамиз қўшилсин.\nБиздан ҳам 3-4 ходимни мажбуран ҳоким ёрдамчиси қилиб олишяпти. Аввалги иш жойимдан ҳокимиятнинг топшириғи жонга текканидан кетгандим. Энди яхши ишга кирган эдим. Яна бошлади ҳокимият. Бу ишхонадан ҳам мажбуран ариза ёзиб, ишдан олдиртириб, ҳокимиятга топширтиришяпти. Бошлиқ ҳам нима қилар эди?! Ҳокимнинг топшириғига қарши чиқармиди? Бухородан ёзяпман. Ўзим бошқа туманда яшайман. Бошқа туман ҳокими ёрдамчилигига ўтказишяпти.\nҲозир кўпчилик ҳоким ёрдамчиси бўлишга унамаяпти экан. Шуларнинг ўрнига бизга ўхшаган вақтинча ишсизларни олса бўлмайдими?!\nАгар шунақа мажбурлайверса, банкдан яна яхши кадрлар ўзини бошқа соҳага уради. Яхши кадрлар яна банкларни тарк этади. Ҳар бир вилоятда бошланган бу ҳолат. Ҳамма вилоятда суҳбат бўляпти. Объективкалар олиняпти. Энди прокуратура аралашяпти, ходим берасан деб. Фақат иқтисодчи бўлиши керак экан.\n«Боғланган ит овга ярамас»\nКўриб турибсизки, молия, солиқ идоралари ва банклардаги паст маошли клерк даражасидаги ходимлардан ташқари бўлим бошлиқлари каби вазифани эгаллаб турганлар янги ишга ўтказилмоқда. Кўпчилик норози, аламини ичига ютган.\nЛекин жойларда ҳозир маҳаллаларнинг камида 30–40 фоизи ўз шахсий биноси бўлмаган ҳолда, бири мактабда, яна бири кимнингдир уйида «сиғинди» бўлиб фаолият кўрсатмоқда. Биринчи навбатда шу муаммо ҳал қилиниши керак эмасми? Ҳоким ёрдамчилари қаерда ишлайди?\nИккинчидан, халқ сайлаб қўйган маҳалла оқсоқоллари ҳам жиғибийрон бўлишмоқда: «Маҳалладаги муаммони биз бориб ҳокимга айтсак, ҳал қилиш учун қўлидан ҳеч нарса келмайди-ку, энди ўринбосар бориб айтса муаммо ечилиб қолармиди?»\nРеспублика бўйича 9,2 мингга яқин маҳалла бор. У ерга тайинланаётган ҳоким ёрдамчилари кўзланган мақсадга етказадими? Муаммолар аниқланиб ҳал этиладими ёки ҳар доимгидек хаспўшланадими? Муаммоларни ҳал этиш, камбағалликни қисқартириш учун ваъда қилинган маблағлар талон-торож этилмасмикан?..\nЮнусобод туманида ҳоким ёрдамчиси 35 минг доллар билан ушланди\nҲоким ёрдамчилари учун малака ошириш семинари бошланди\nЎзбекистондаги оилалар иқтисодий ҳолатига кўра 4 тоифага ажратилди


Америкада йўловчилар вазни тортилиши юзасидан шикоят қилинди\n09:08 / 06.10.2016\nАҚШда мамлакатнинг Hawaiian Airlines авиакомпанияси парвозлардан аввал йўловчиларнинг вазнини ўлчаш амалиётини қўллаётганидан норозилик билдирилди. Radio New Zealand радиосининг хабар қилишича, ушбу авиакомпанияда парвоз қилган тадбиркор Авамуа Дэвид Ҳэлек АҚШ транспорт вазирлигига мурожаат қилиб, авиаташувчининг ҳаракатлари нақадар қонунга зид эмаслигини текшириб кўришни сўраган. Ҳозирча, маъмуриятнинг жавоби маълум эмас.\nHawaiian Airlines, хусусан, Паго-Паго (Америка Самоаси маркази) ва Ҳавайи оролларидаги Ҳонолулу шаҳри ўртасидаги парвозларда шундай амалиётни қўллаб келади. Компания вакилларининг изоҳ беришларича, бу сайёҳларнинг умумий вазнини самолёт салонида бир хил тақсимлаш учун хавфсизлик мақсадида амалга оширилади.\nАммо, Ҳэлек буни салбий қарши олган. «Албатта, Hawaiian Airlines бу хавфсизлик масаласи эканини айтмоқда. Аммо, нима биз шу пайтгача таҳдид остида учган эканмиз-да?» — деган Ҳэлек.\nHawaiian Airlines 2003 йилдан бери Америка Самоасидан парвозларни йўлга қўйган. Таъкидлаш керакки, семизлик ушбу минтақа аҳолиси учун жиддий муаммо ҳисобланади.\n2015 йил августида «Ўзбекистон Ҳаво Йўллари» авиакомпанияси ҳам йўловчиларини самолёт бортига чиқишидан аввал вазнини ўлчай бошлаган эди. Бу амалиёт йўловчининг қўл юки билан ўртача вазнини аниқлаш мақсадида йўлга қўйилгани айтилганди.\nАҚШ авиакомпания Ўзбекистон Ҳаво Йўллари\nАҚШда миллиардер Питер Петерсон вафот этди


«Саховатли инсонлар» хайрия лойиҳаси Марғилондаги мингдан ортиқ оилаларга эҳсон тарқатди\nЎзбекистонда карантин жорий этилгач, кўплаб оилалар моддий томондан қийин ҳолатда қолди. Шундай шароитда кўплаб тадбиркорлар ва фаоллар томонидан ёрдамга муҳтож инсонлар ҳолидан хабар олиш, уларга кўмак бериш мақсадида хайрия акциялари ташкил этила бошланди.\nAлбатта, бундай хайрли ишларни ибрат намуна сифатида эътироф этишимиз лозим.\n«Саховатли инсонлар» эҳсон лойиҳаси\n24 мартдан Фарғона вилояти Марғилон шаҳрида хайр-эҳсон қилувчиларни бирлаштирган «Саховатли инсонлар» эҳсон лойиҳаси йўлга қўйилган.\nБиз лойиҳа ташкилотчиси Aбдуғаффор Эргашев билан боғландик.\n«Саховатли инсонлар» лойиҳасига бугунги кунга қадар яхши инсонлардан 120 млн.га яқин миқдорда пул маблағлари келиб тушди. Бундан ташқари, кўплаб тадбиркорлар ўз маҳсулотлари, фуқаролар ҳам рўзғор маҳсулотларини эҳсон қилишмоқда.\nҲозиргача Марғилон шаҳар ва унинг атрофида яшовчи, ижтимоий ҳимояга муҳтож мингга яқин оилага ёрдам берилди. Бизга барча мутасадди ташкилотлар қўлларидан келганча ёрдамларини беришмоқда», дейди Aбдуғаффор Эргашев.\n«Саҳоватли инсонлар» эҳсон лойиҳаси ҳақида телеграмдаги MehrMargilon гуруҳидан керакли маълумотларни олиш мумкин.\nПластик карта орқали пул туширмоқчи булганлар учун: 8600 3104 8392 1268\nМуҳаммадазиз Тоиров Тел: +998904070307


Олимлар музда сақланган мамонт ҳужайраларини қисман тирилтиришга муваффақ бўлди\n12 апрел 2021, Тошкент вақти: 10:43\nЯпонияда бир гуруҳ олим 28 минг йилдан бери музлоқ ичида сақланган мамонтдан олинган ҳужайраларни сичқон ҳужайралари ёнига қўйиб, уларни ҳаракатлантиришга муваффақ бўлди. Аммо яқин орада тирик мамонт кўришга умид қилмаса ҳам бўлади.\nТажриба давомида 2011 йилда Сибирдаги абадий музлоқда топилган мамонт ҳужайралари ядроларидан фойдаланилган.\nХусусан, мамонт ҳужайралари ядролари сичқон тухум ҳужайралари ичига киритилган. Уларнинг бештасида ҳужайра бўлинишидан олдин содир бўладиган биологик реакция кузатилган. Аммо уларнинг бирортасида мамонтни қайта яратиш учун керак бўладиган тўлиқ ҳужайра бўлиниш жараёни кузатилмаган.\nТажрибада қатнашган Киндай университети ходими Кей Миямото AFP агентлигига берган интервьюсида:\n- Тажрибамиз шунча йил ўтган бўлишига қарамасдан, ҳужайра фаолияти ҳануз содир бўлиши мумкинлигини, уни қисман қайта йўлга қўйиш мумкинлигини кўрсатади, - деди.\n- Бугунга қадар изланишлар топилмалардаги ДНКларни анализ қилишга ҳамда улар ҳануз фаолият кўрсата олиши ёки йўқлигини аниқлашга бағишланиб келаётган эди, - дея қўшимча қилди у.\nТажриба натижалари ҳақида ўтган душанба куни Scientific Reports журналида мақола чоп этилди.\nМиямото ўтказилган тажриба йўқ бўлиб кетган организмларни қайта тирилтиришга умид бағишламаслиги ҳақида огоҳлантирди.\n- Биз ҳужайраларга катта зарар етганини аниқладик. Ҳужайра бўлинишини кузатишга муваффақ бўлолганимиз йўқ. Мамонтни қайта тирилтиришимизга ҳали анча бор, деган бўлардим, - деди олим.\nКиндай университети бошқа япон ҳамда рус университетлари билан ҳамкорликда мамонтни ўрганиб чиқиш ҳамда балки уни клонлаштириш устида ишламоқда. Олимлар, шунингдек, қадимий жониворни ҳаётга қайтаришнинг бошқа йўллари ҳақида ҳам бош қотирмоқда.\n- Бизга янги технологиялар керак. Турли услубларни синаб кўрмоқчимиз, - дея сўзни якунлади Миямото.\nNASA Марсга юборган митти вертолёт қизил сайёрада илк парвозига ҳозирлик кўрмоқда\n“Биринчи рақамли жаллод” сифатида ном чиқарган Нозим Жумаев қамоқда калтаклаб ўлдирилдими?


Онанинг олдида болаларини бирма бир қайнаб турган қозонга ташлашди ва охирда аёлнинг энг кичик эмизикли боласига етишди.....\nИбн Аббос розияллоҳу анҳумо айтади, “Росулуллоҳ соллалоҳу алайҳи ва саллам дедилар: “Мени Исрога чиқарилган кечада менга бир жуда ширин ҳид келди, “Эй Жибриил, бу ширин ҳид нима?” деб сўрадим, Жибриил “Бу Фиръавннинг фарзандларини сочини таровчи аёлнинг жаннатдаги ҳиди” деб жавоб берди. Мен “У аёл қандай аёл эди?” деб сўрадим. Жибриил аёлнинг қиссасини айтиб берди:\nБу аёл Фиръавн саройида унинг қизларидан бирини сочини тараб ўтирган вақтида қўлидан соч тарайдиган тароғи тушиб кетди ва тароқни олиш учун энгашиб, олишда “Бисмиллаҳ” деб олди. Шунда Фиръавннинг қизи “Отамни айтяпсизми?” деб сўради. Аёл “Йўқ, Мени, сени ва отангни ҳам Роббиси бўлган Аллоҳни айтяпман” деди. Қиз “Буни отамга бориб айтаман” деди. Аёл “Айтавер” деди. Қиз бориб отасига айтди ва Фиръавн у аёлни олдига олиб келишларини буюрди. Аёл келтирилганидан кейин, Фиръавн аёлга “Эй фалончи, сени мендан бошқа ҳам Роббинг борми?” деб сўради. Аёл “Ҳа, мени ва сени ҳам Роббинг бўлган Аллоҳ бор” деди. Фиръавн ёғ қайнатиладиган мисдан катта қозон ясашни буюрди, бас, ясаб тайёрлашди. Қозон тайёр бўлгач, Фиръавн қозонга ёқ солиб қайнатишни буюрди ва қайнагандан кейин, аёлни олиб, унинг ўзини ва болаларини ҳам бирма бир қозонга ташлашни буюрди. Шунда у аёл Фиръавнга “Мени сендан бир илтимосим бор” деди. Фиръавн “Бизда нима ҳожатинг бор” деди. Аёл “Бизни ўлдирганингдан кейин, менинг ва болаларимнинг суякларини тўплаб, бирон матога ўраб, бирон ерга кўминглар”. Фиръавн “Бу бизни устимиздаги сенинг ҳаққингдир (яъни шундай қиламиз)” деди. Фиръавн аёлнинг фарзандларини биринчи бўлиб қозонга ташлашни буюрди ва аёлнинг олдида болаларини бирма бир қайнаб турган қозонга ташлашди ва охирда аёлнинг энг кичик эмизикли боласига етишди. Эмизикли гўдакка етганда аёл худди ўзини сал орқага олгандек бўлди, шунда эмизикли гўдак бола тилга кириб, “Эй онажон, ўзингизни қўлга олинг, дунёдаги азоб охиратдаги азобдан енгилроқ” деди. Аёл ўзини қўлга олди ва жасорат билан олдинга ташланди”.\nИбн Аббос розияллоҳу анҳумо яна айтади: Тарихда тўртта гўдак тилга кириб гапирган, улар: Ийсо ибн Марям алайҳиссалом, Журайж соҳиби, Юсуфга гувоҳлик берган бола ва Фиръавн қизларига қаровчи хизматкор аёлнинг боласи”.\nАҳмад, Табароний, Ибн Можа ва Ҳокимлар ривояти. Ҳасан, баъзи муҳаддислар “Саҳиҳ” дейишган.\nJoyladi: SokinQalb | Vaqti: 18 Oktyabr 2018, 21:32 | O`qilgan: 328 | Izohlar (0)


Шавкат Мирзиёев: Қорақалпоғистонга қарсак учун эмас, ишлаш учун, халқнинг кўзини кўриш учун келдим - Hidoyat.uz\nАсосий саҳифа Янгиликлар Ўзбекистон янгиликлари Шавкат Мирзиёев: Қорақалпоғистонга қарсак учун эмас, ишлаш учун, халқнинг кўзини кўриш учун келдим\nЧоп этилди Avgust 21, 2019 Шавкат Мирзиёев: Қорақалпоғистонга қарсак учун эмас, ишлаш учун, халқнинг кўзини кўриш учун келдимda fikr bildirishni o'chirish\nШавкат Мирзиёев раислигида Нукусда Қорақалпоғистонни ҳар томонлама ривожлантириш бўйича йиғилиш бўлиб ўтмоқда. Бу ҳақда Президент матбуот хизмати маълум қилди.\n—Бу ерга қарсак учун эмас, ишлаш учун, халқимиз кўзини кўриш учун келдим, — деди Шавкат Мирзиёев. — Дунёқарашини ўзгартирмаган сектор раҳбарлари оёғимизга кишан. Ишга кирган битта хотин-қизнинг бахтини тасаввур қиласизларми? Ёшларни ким етаклайди, тўғри йўналиш беради? Мўйноқ мисолида кўрдиларингиз. Одамларнинг кўзларида «қилса бўлар экан-ку» деган нур бор. Лекин энди бу тарих. Ҳамма туманларда шундай ўзгаришлар қилиш керак.\n— Охирги уч йил мобайнида туб ислоҳотлар натижасида кўплаб соҳаларни эркинлаштирдик, уларнинг ривожига халақит берган чекловларни бекор қилдик. Қорақалпоғистонда ҳам ҳар бир сектор раҳбари чекловларни бекор қиламан, тадбиркорга хизмат қиламан, деган қоида, шиор билан ишлаши керак, — дея таъкидлади Президент.


Windows 10 учун 7 та ишончли антивирус - Terabayt.Uz\nБугунги кунда интернет фойдаланувчиси учун хавфлар бисёр: фишинг сайтлари, спам-тарқатмалар, зарарли дастурий таъминот, троянлар… Антивируслар уларнинг кўпчилигига қарши курашишга қодир. Замонавий антивирус – ҳимоя воситаларининг бутун жамланмаси сифатида қуйидаги модулларга эга бўлгани маъқул:\nтармоқ ҳужумларидан ҳимоя;\nҚуйидаги антивируслар мазкур функцияларга у ёки бу даражада эга бўлиб, аксарият таҳдидлардан сизни сақлай олади.\nҲозирда Windows учун энг оммалашган антивирус. Унда барча турдаги фойдаланувчилар – хусусийларидан то йирик бизнес вакилларигача ҳаммаси учун мос келувчи жиҳозлар жамланган.\nKaspersky Security Network тизимида бепул иштирок этсангиз, компьютерингиздаги ҳар қандай шубҳали файл текширув учун «булутли» сервисга юборилади. Шу тариқа, кўплаб фойдаланувчилардан келган зарарли фойлларнинг улкан базаси яратилади.\nДастур тушунарли график интерфейсга эга, шунингдек уни буйруқлар қатори орқали ҳам ишлатиш мумкин.\nУшбу маҳсулотнинг ажойиб хусусияти – Intel томонидан тақдим этилган True Key пароллар менежеридир. Унда турлича аутентификация усуллари қўлланади, жумладан – бармоқ излари ёки юз сканери ҳам.\nШунингдек, Total Protection’нинг асосий қисмлари антивирус сканери ва почта ҳимояси саналади. WebAdvisor воситаси зиёнкор payload’ларнинг юкланишини текширади ва шубҳали URL-манзилларни аниқлайди. Электрон почтангизни захира нусхалаш модули ҳам мавжуд.\nМазкур антивирус қисман бепул дастурларга қўшимча сифатида ўрнатилади, аммо бунда ишлаш вақти бўйича чекловга эга.\nИшлаб чиқарувчиларнинг таъкидлашича, ESET Internet Security 10 ёрдамида ҳар бир текширув аввалгисига нисбатан кўра тезроқ амалга оширилади, бу эса хурсанд қиларли натижадир.\nАнтивирус сиз уланган тармоқни текшириб, барча фаол қурилмаларни кўрсатувчи диаграмма яратиб бера олади. Шунингдек, бу дастур ёрдамида ўз маршрутизаторингизни заиф жойлари бор-йўқлигига кўра текшириб бериши мумкин. Ҳозирда уй маршрутизаторларидан иборат бот-тармоқлар сони ошиб бораётганини инобатга олсак, бу функция жуда ҳам фойдали.\nДастур зарар етказувчи ҳаволаларни блоклай олади, фишинг сайтларини аниқлайди, спамларни блоклаб, электрон почта ичини ҳам текшира билади. Шунингдек, ESET Internet Security 10 веб-камеранинг ҳимоясини ҳам таъминлайди.\nNorton Security ота-она назорати технологиясидан ва «булутли» қўллаб-қувватлашдан фойдаланади. Шунингдек, ундаги SONAR Protection модули дастурларни ишга тушиш жараёнидаёқ текшириб, зарарлиларини аниқлайди. Ҳужумларнинг олдини олиш модули эса тармоқдан бўладиган ҳужумларга тўсиқ қўяди.\nДастурда интеграциялашган пароллар менежери, шунингдек, браузер ҳимоячиси ҳам мавжуд. Булардан ташқари, интернетдан юклаб олинаётган файлларни ҳам таҳлил этади ва текширувдан сўнг уларнинг хавфсизлиги ҳақидаги ҳисоботни акс эттиради.\nУшбу дастурнинг яхши жиҳатларидан бири – унда дисклар оптимизатори мавжуд. Мазкур жиҳоз дисклардаги маълумотларни дефрагментация қилиб, уларга кириб борилишини осонлаштиради ва натижада компьютернинг иш самарадорлиги ошади.\nBitdefender компаниясининг антивируси қурилмангизни троянлар, руткитлар, «қурт»лар, реклама дастурлари ва спамлардан сақлайди. Шунингдек, у орқали барча қурилмаларингизни бошқариш учун марказий аккаунт оласиз.\nBitdefender Total Security 2017’да сўров бўйича текшириш, зарарли URL-манзилларни чеклаш ва фишингдан ҳимоялаш каби функциялар мавжуд. Шунингдек, ундаги Bitdefender Autopilot автоматик режими жуда қулай. Уни ёқиб қўйсангиз, дастур сизнинг иштирокингизсиз ҳам хавфсизлик борасида энг мақбул қарорлар қабул қилиб, керакли пайти шубҳали жойларни ўзи текшириб чиқаверади.\nAvast Internet Security – жосус дастурлар, вирус ва спамлардан ҳимояланиш учун универсал ечимдир. Ундаги SafeZone технологияси ҳимояланган муҳитдаги виртуал иш столи яратишга ва хавфсизлик ҳақида ўйламасдан интернетдан фойдаланишга имкон беради. Компьютердаги бошқа бирорта дастур бу виртуал иш столига кира олмайди.\n«Қумдон» (песочница) функцияси эса бирор дастурни унинг фаолиятини текшириш учун ишга тушириш имконини тақдим этади. FileRep «булутли» функцияси эса файлларнинг репутациясини текшириб, уларнинг ҳақиқийлигини аниқлаб беради.\nАввал Microsoft AntiSpyware сифатида танилган Windows Defender («Windows ҳимоячиси») – spyware-модулларни аниқлаш, йўқ қилиш, карантинга жойлаш ва пайдо бўлишининг олдини олиш учун Microsoft компанияси томонидан яратилган дастур. У сукут бўйича Windows XP, Windows Server 2003, Windows Vista, Windows 7, Windows 8 ва Windows 10 операцион тизимлари таркибига киритилган.\nАгарда «Хавфсизлик маркази» Windows 10 тизимида бошқа антивирус ўрнатилганини аниқласа, «Ҳимоячи» автоматик тарзда узиб қўйилади; агар бошқа антивирус бўлмаса, у ўз-ўзидан фаоллашади.\nХўш, сиз компьютерингизнинг ҳимоясини қайси дастурга ишониб топширгансиз?\n#Avast Internet Security #Bitdefender Total Security 2017 #ESET Internet Security 10 #Kaspersky Total Security 2017 #McAfee Total Protection 2017 #Norton Security #Windows #Windows 10 #Windows Defender #антивирус #хавфсизлик


15 апрел 2021, Тошкент вақти: 10:47\nХайрулла Ҳамидовга ноқонуний диний гуруҳ тузганлик айби қўйилмоқда.\n29 апрел куни Тошкент вилоят суди ҳайъати футбол шарҳловчиси ва диний-маърифий дастурлар муаллифи Хайрулла Ҳамидов ва яна 14 айбланувчи ишини кўриб чиқишни бошлади. Жараëн Тошкент вилояти Янгийўл тумани Гулбаҳор посëлкасидаги суд биносида ëпиқ тарзда ўтказилмоқда.\n29 апрел куни Хайрулла Ҳамидов устидан маҳкама жараëнининг бошланиши ҳақидаги хабар ортидан журналистнинг онаси Муқаддас опа билан боғландик.\nХавотир ва ҳаяжондан зўрға нафас олаëтган онахон¸ Хайрулланинг отаси ва турмуш ўртоғининг Янгийўлга судга кетгани ҳозирда ўзи ҳам уларнинг йўлига кўз тикиб турганини айтди.\n- Бошланади¸ деяпти. Бугун аниқ маълум бўлади дейишган. Уйдагилар кетишган¸ ҳали келишгани йўқ. мени олиб боришмади.\nОзодлик: Тошкент вилоят судида бўлади-а бу?\n- Ҳали қаерда бўлиши номаълум. Бугун хабар олишга кетишди. Қани келишсинчи. Тошкент вилоятида деган эди. “Тошкент вилоятида бўлмайдиган бўлиб¸ четроқда бўлармиш” деган гап келди¸ деди Хайрулла Ҳамидовнинг онаси Муқаддас опа.\nОрадан икки соат ўтиб¸ яна Хайрулланинг уйига сим қоқдик. Бу гал телефон гўшагини эндигина Янгийўлдан қайтган Хайрулланинг отаси кўтарди.\nОзодлик: Ассалому алайкум¸ Хайрулланинг суди бошланибди¸ деб эшитдик.\n- Ҳали тамом бўлмабди.\nОзодлик: Бугун бошландими?\n- Ҳа. Киритаëтгани йўқку. Унинг олдига фақат адвокатни киргизаяпти.\nОзодлик: Сиз кирмадингизми судга?\n- Йўқ. Суд ëпиқку.\nОзодлик: Умуман ҳеч қайсингларни киритмадими?\n- Йўқ¸ фақат адвокатлар.\nОзодлик: Янгийўлдаги Гулбаҳор маҳалласида бўлдими?\nОзодлик: Машинада келганини¸ тушганини кўрдингларми ҳеч бўлмаса?\n- Йўқ¸ унақасига кирадию.\nОзодлик: Судда бугун нималар бўлибди? Адвокат нима деяпти?\n- Ҳали билмаймиз. Кечқурун биламиз.\nОзодлик: Яна қанчага чўзиларкан?\n- Билмайман. Адвокат ҳам билмайди.\nОзодлик: Соғлиғи яхши эканми?\nОзодлик: Суд бугун ҳукм ўқиши ҳам мумкинми?\n- Йўқ. Ҳали билмаймиз¸ деди Хайрулла Ҳамидовнинг саноқли дақиқалар аввал Янгийўлдан қайтиб келган отаси.\n29 апрел куни Янгийўл туман Жиноят ишлари бўйича судида бошланган жараëнни Ўзбекистон инсон ҳуқуқлари ташаббус гуруҳи раҳбари Суръат Икромов ҳам¸ судланувчилар яқинлари билан бирга¸ суд биносидан анча масофадан туриб билвосита кузатди.\nСуръат Икромов: Суд бугун соат 11 ларда бошланди. Суд ëпиқ бўлгани учун яқин қариндошлари¸ бизнинг ташкилотдан кўришга одамлар¸ журналистлар борди¸ ҳеч кимни қўйишмади. Суд биносидан икки километр беридан кўчаларни ëпиб қўйишган. Милиция жуда кўп. Машиналар қўйилмаяпти. Суд биносига 300-400 метр қолганда ундан ҳам кўп милиция қўйган. Бетон плиталари билан ҳамма кўчалар ўраб олинган. Ҳамма судланувчиларни машиналарда олиб келишди. Ичкарига олиб кириб кетишди.\nОзодлик: Суд Янгийўлда бўлаяпти-а?\nСуръат Икромов: Янгийўл туманининг Гулбаҳор деган шаҳри бор. Олдин қишлоқ дейилган. Ҳозир шаҳар типидаги кичкинагина жой. Ўша ерда Янгийўл тумани Жиноят ишлари бўйича суди бор. Судя ва қолганлари Тошкент вилоят судиники.\nОзодлик: Демак суд қилаëтганлар вилоятники¸ суд биноси районники.\nСуръат Икромов: Тўппа-ўғри.\nОзодлик: Нечта болани суд қилишаяпти?\nСуръат Икромов: Бугун 15 кишини суд қилишаяти. Шуларнинг бири Хайрулла Ҳамидов. 27 апрел куни худдди мана шу мотивлар билан қамалаëтганларнинг 13 тасининг устидан суд бошланган. Мана бугун бу суд бошланди. 13 таликни кейинги ҳафта қараса керак. Бирин-кетин қарайверади. Бундан олдин апрел ойида 11 таники ўтган. Бизларга у пайтда номаълум бўлган. Кейинчалик ҳукм ўқилгандан кейин бизлар информация олдик. Уларга 5 йилдан 7 йилгача қамоқ жазоси берилган.\nОзодлик: Булар ҳаммаси битта иш-а?\nСуръат Икромов: Ҳа битта иш. 39 та одам бўлган. Ўзи аслида январ ойида тахминан 60 га яқин одам ҳибсга олинган. Буларнинг ҳаммаси тергов изоляторларида бўлишган. Бир кеча кундан кейин буларнинг уйларига бориб тинтув қилиб¸ диний масала бўйича қандайдир дискми¸ китобми чиқса¸ уларни қолдирган¸ қолганларни чиқариб юборган. Ўшанда 39 та одам қолган.\nОзодлик: Буларнинг ҳаммаси битта амри-маъруфда бўлганми?\nСуръат Икромов: Ақиқа бўлган Чинозда. Бир одам фарзанд кўрган экан. Шунга яқинларини¸ қўшниларини¸ танишларини чақирган экан. Мен ҳозир судланувчиларнинг бир нечтасининг яқинлари билан учрашдим ўша ерда. Буларнинг айтишича¸ ўша ақиқада бўлганларнинг ҳаммасини олиб кетган. Булар ўшанда ҳар хил диний масалалар бўйича гаплашишган тўғри. Катта залда ўтиришиб гаплашиб ўтиришган. Кимдир савол берган¸ кимдир қанақадир жавоб берган бўлса керак. Мана шунақа гаплашиб ўтирилган. Ўша пайтда эсдаликка қолиш мақсадида видеога олинган экан. Уйнинг эгасининг яқинлари видеога олган. Бир неча кундан кейин бу Ички ишлар вазирлигига¸ бошқаларга етиб борган. Кейин буларни текшира бошлашган. Менимча¸ шу кейин асос бўлиб қолганки ўша ерда ўтириб диний масалаларни гаплашишган дейишга. Шу бўйича ҳибсга олина бошланган.\nОзодлик: Қўйилаëтган айб ноқонуний диний гуруҳ тузганликми?\nСуръат Икромов: Ҳа. Ўша пайтда ҳаммасига 216-модда қўйилган. Кейинчалик 244-моддани ҳам қўшишган. 216-да қолганларнинг беш-олтитасини чиқариб юборган. Озод қилмаган¸ чиқариб юборган. Тилхат орқалида. Барибир улар судда иштирок қилаяпти. Фақат судга уйидан бориб келишаяпти. Асосийларини тергов изоляторидан олиб келишаяпти.\nОзодлик: Апрелда тугаган суд 11 тасига 5 йилдан 7 йилгача қамоқ жазоси тайинлади¸ дедингиз. Бундан келиб чиқадики¸ бугун суди бўлаëтган болаларни ҳам кескин ҳукм кутаëтган бўлиши мумкин.\nСуръат Икромов: Шунақа бўлиши мумкин. Нимагаки агар фақат 216-модда қолса эди¸ унақа катта жазо бўлмас эди. Жарима ëки шартли жазо бериб чиқариб юбориши мумкин эди. Кейинчалик 244-моддани қўшишган. Шунинг учун қанақадир муддат берса керак деб ўйлаймиз. Суд энди бошланди. Ичкарида нима бўлаëтганини адвокат орқали билиб кўрамиз.\nОзодлик: Демак¸ ақиқада Хайрулла амри-маъруф ўқиган¸ саволларга жавоб берган. Уни эшитганларга шунча йил берган экан¸ Хайруллага бундан ҳам кескинроқ бўлиши мумкин¸ тўғрими?\nСуръат Икромов: Бу ерда ҳар хил бўлиши мумкин. Бизлар ҳали шу пайтгача тергов органининг айблов хулосасини олганимиз йўқ. Буни ҳам нимагадир қаттиқ сир тутишаяпти. Ҳамма адвокатларга ҳам берилмаган¸ дейишаяпти. Шунинг учун бу ҳозир номаълум. Ҳозирча у ерда нима саволлар берилган¸ тергов жараëнида нималар бўлгани номаълум.\nОзодлик: Адвокат кирдими ўзи жараëнга?\nСуръат Икромов: Адвокат кирган. Ўзининг адвокатлари бўлса¸ қўяяпти. Адвокатлар ҳам биласизми¸ мен Хайрулланинг яқин қариндошлари билан гаплашдим. Нимагадир ҳамма нарсани очиқ гапиришга иштиëқи йўқми ëки тергов органлари сал қўрқитиб қўйганми адвокатини¸ шунақа бўлиши мумкин. Нимагадир биринчи адвокат ҳимоядан отказ қилган. Ҳозир бошқа адвокат олишган.\nҲозир аëл киши экан.\nОзодлик: Умуман гапирмаяпти у ҳозир.\nСуръат Икромов: Биласизми бу ерда вазият шундайки¸ тергов органлари адвокатларни жуда қаттиқ қўрқитишади. “Информация чиқиб кетади. Интернетда чиқади¸ радиода гапиради” деган маънода бу информациянинг ҳеч қаëққа чиқиб кетишини хоҳламайди. Шунинг учун адвокатларга қаттиқ тайинлашади. Бир хиллардан қоғоз ëздириб олишади. Биз ҳам¸ судланувчиларнинг қариндошлари ҳам бўлаëтган нарсалар ҳақида ахборотга эга эмасмиз.\nОзодлик: Суд эртага яна давом этадими?\nСуръат Икромов: Бу ҳозир номаълум. Ҳозир бу судда иккита нима 11 кишилик ва 15 кишилик кўрилаяпти. 15 кишиликда Хайрулла бор. Ўтган куни 13 талиги бўлган. Кейинги ҳафтага кимники олдин¸ кимники кейин бўлади буни айтиш қийин.\nОзодлик: Суд чўзилиб кетмаса керак-а?\n- Мен ўйлайманки¸ камида икки ҳафта бўлса керак¸ дейди Янгийўлдаги суд жараëнини билвосита кузатаëтган ҳуқуқ фаоли Суръат Икромов.\nОзодлик Хайрулла Ҳамидов ва у билан бирга судланаëтганлар ишини имкон қадар яқиндан кузатиш уринишларини бундан сўнг ҳам давом эттиради. Ëпиқ эшиклар ортида ўтаëтган бу жараëнга оид ахборот ва маълумотларни шарҳ катакчасига ëзиш орқали Озодликка йўллашингиз мумкин.


09:10 / 13.09.2019 1480 pdf Ўқиш режими + -\nШақиқ Балхий ва Иброҳим Адҳам ўртасида қизиқ бир суҳбат бўлиб ўтган. Шақиқ Балхий Иброҳим Адҳамдан: «Қандай кун кечирасиз, қаердан маблағ топиб, қандай сарфлайсиз?» деб сўради. «Борида шукр қиламиз, йўғида – сабр», деди Иброҳим Адҳам. Шунда Шақиқ Балхий бундай деди: «Эй Иброҳим, бу ишингни бизнинг Хуросон кўппаклари ҳам қила олади, улар бўлса – ейишади, бўлмаса – сабр қилишади». «Ҳазрат, сиз-чи, сиз нима қиласиз?» сўради Иброҳим Адҳам. «Борида – баҳам кўрамиз, йўғида – шукр қиламиз», деди Шақиқ Балхий. Ҳабиб ибн Муҳаммаднинг дунёдан юз ўгиришига Ҳасан Басрийнинг мажлисига қатнаши сабаб бўлган. Ҳасан Басрийнинг насиҳати унинг қалбига ўрнашиб қолган эди. Эҳсонини Аллоҳга қаттиқ ишонган ҳолда, У Зотнинг мукофотига комил ишонч билан берар, шу йўл билан нафсини Аллоҳдан сотиб олган эди. У ҳар куни қирқ минг дирҳам эҳсон қиларди. У бу эҳсонни тўртга бўлар, биринчи ўн минг дирҳамни куннинг биринчи қисмида бериб, «Роббим, бу билан Сендан нафсимни сотиб олдим», дерди. Сўнг яна ўн минг дирҳам эҳсон қилиб, «Бу биринчи ўн мингни эҳсон қилишимга тавфиқ берганингнинг шукронаси», дер эди. Кейин яна ўн минг дирҳам бериб, «Роббим, биринчи ва иккинчи эҳсонимни қабул қилмаган бўлсанг, шу учинчисини қабул эт», деб, сўнг яна ўн минг дирҳамни садақа қилар, «Роббим, учинчи берган садақамни қабул қилган бўлсанг, бу ўшанинг шукри», дер эди. Иброҳим Адҳам ҳаж қилиш мақсадида йўлга пиёда отланди. Шунда бир киши туяси устидан туриб: «Эй Иброҳим, йўл бўлсин?» деса, у киши:\n«Ҳаж қилишга кетяпман», дедилар. Ҳалиги киши: «Уловингиз қани, йўл узоқ ку?!» деди. Иброҳим: «Уловим кўп, аммо сен уларни кўрмаяпсан», дедилар. «Қани ўша улов?» деган эди, Иброҳим: «Агар бирор мусибат юз берса, сабр уловига минаман. Агар неъмат келса, шукр уловига минаман. Агар қазои қадар рўй берса, розилик уловига минаман», деб жавоб берди. Шунда ҳалиги киши: «Аллоҳнинг баракасига бурканган ҳолда йўлингизда давом этинг. Аслида сиз уловда экансиз, мен эса пиёда эканман», деб айтди. Бир киши солиҳ дўстидан: «Хотиржамлигингнинг сабаби нима?» деб сўраганида, дўсти: «Аллоҳни таниганимдан бери агар менга бирор яхшилик келса, таҳорат олиб шукр намози ўқидим. Бирор зарарли нарса етса, таҳорат олиб, сабр бардош талабида бўлдим. Бирор ишни қилиш ёки қилмаслик хусусида иккилансам, таҳорат олиб, истихора намози ўқидим. Ҳаётим мана шу тарзда шукр, сабр ва дуо орасида ўтади», деб жавоб берди. Бишр Хофий раҳматуллоҳи алайҳнинг синглиси Зубда ҳикоя қилади: «Бир куни кечаси Бишр кириб келди ва оёғининг бирини уйга киритиб, иккинчисини эса ташқарида қолдирган ҳолда тонггача қолиб кетди. Тонг отгач унга: «Нимани тафаккур қилиб қолдингиз?» дедим. У: «Яҳудий Бишр, насроний Бишр, мажусий Бишрни, ўзимни ва Бишр исмимни ўйлаб қолдим, кейин ўзимга ўзим: «Сендан нима яхшилик ўтибдики, Аллоҳ таоло улар ичидан айнан сени Ислом билан хослаб қўйди?» деб тафаккур қилдим ва буни Аллоҳнинг фазлидан деб билиб, мени Ўзининг хос бандаларидан қилиб яратгани, менга Ўз дўстларининг либосини кийдириб қўйгани учун Унга ҳамд айтдим».\nАнвар Аҳмад тўплади.\n«Hilol» журнали 3-сонидан олинди.\nОдина Мусажон кизи 18:45 / 14.09.2019\nКузимда еш билан укидим.Я Аллох,бизнинг холимиз нима булади?Узинг рахм кил.Холимизга рахминг келсин.Биз гунохкор бандаларингни узинг кечиргин.Я Аллохим бизларга хам шу валийларнинг йулларини бер.\nҚанийди онам мени туғмаган бўлса!\n07:10 / 13.09.2019 1017\n10:30 / 13.09.2019 928\nМени йиғлатган иборалар\nМагистр талабаларига бир савол берилди. .Ота ким,. Жавоблар ҳар хил. Чиройлиси ҳам, оддийси ҳам бўлди. Лекин энг афзали бир талабанинг қуйида келтирган жавоби эди. давоми...\n1235 14:00 / 09.06.2019\nРазолатлар ботқоғига ботган инсоният ва Ислом\n864 08:04 / 01.07.2019\n1973 08:00 / 06.01.2019


Хитой элчиси билан учрашув | Ўзбекистон Республикаси Президенти ҳузуридаги Стратегик ва минтақалараро тадқиқотлар институти\nСМТИда ХХРнинг Ўзбекистондаги Фавқулодда ва мухтор элчиси Цзян Ян билан учрашув бўлиб ўтди. Суҳбат давомида Ўзбекистон-Хитой ҳамкорлигини кенгайтириш истиқболлари ва ШҲТ доирасидаги кўп томонлама ҳамкорлик масалалари муҳокама қилинди.\nУчрашувда меҳмон Ўзбекистон Республикаси Президенти Ш.М.Мирзиёев ШҲТ саммити (Бишкек ш., 13-14 июн) ва Осиёда ҳамкорлик ва ишонч чоралари бўйича кенгаш саммитида (Душанбе ш., 13-14 июн) томонидан илгари сурилган ташаббусларини юқори баҳолади.\nМулоқотда Цзян Ян Ўзбекистоннинг халқаро майдондаги ролини алоҳида қайд этиб, Хитой Тошкентнинг Марказий Осиёдаги ўзаро боғлиқлик муаммоларини ҳал этиш, экологик хавфсизликни таъминлаш ва яшил энергетикани ривожлантириш бўйича таклифларини тўлиқ қўллаб-қувватлашини таъкидлади.\nШунингдек, элчи Ўзбекистоннинг минтақавий ҳамкорликни ривожлантиришга қўшган ҳиссасига алоҳида эътибор қаратди. Унинг сўзларига кўра, Ш.М.Мирзиёев раҳбарлигида минтақада олиб борилаётган очиқ ва яхши қўшничилик сиёсати Марказий Осиё мамлакатлари ўртасидаги ҳар томонлама ҳамкорлик учун қулай шароит яратмоқда. Бу, унинг айтишича, Хитой Халқ Республикаси учун ҳам муҳимдир.\nЦзян Яннинг алоҳида таъкидлашича, бугунги кунда томонлар Афғонистон ёшларига таълим бериш соҳасида ҳамкорликни чуқурлаштирмоқда. Бу йўналишда Ўзбекистон томонидан Термиз шаҳрида ташкил этилган таълим марказида афғон фуқароларини ўқитиш бўйича ўзаро саъй-ҳаракатларга тўхталиб ўтилди. Бундай имкониятнинг яратилиши афғон ёшлари ўз келажагини белгилашида муҳим аҳамиятга эга.\nУчрашув якунида томонлар ўзаро ва минтақавий аҳамиятга молик кенг кўламли масалалар бўйича конструктив мулоқотни давом эттириш ва фикр алмашиш ниятида эканлигини билдирди.


«Қувонарлиси, бедор кечалар, тинимсиз меҳнат бесамар кетмади: RTU'да таҳсил олаётган ўзбекистонлик талабалар кетма-кет икки йил халқаро тадбирлар мусобақасида ғолиб бўлди. Мусофирчиликда таҳсил олиш, бунинг устига ишлаш - кимгадир бегона тушунча эмас, аммо ёш йигитнинг оила аъзолари ва ватанидан узоқда бўлиши сўз билан таърифлаб бўлмас, қийинчиликларни бошдан кечиришини англатади», дея ўз хотираларини эслаб ўтди у.\n«Биласизми, кишилар кўп меҳнат қилиши билан катта натижадан умидвор бўлади. Аслида, унинг билими, айниқса қилаётган ишига нисбатан ва атрофдаги ҳодисаларга эътиқоди унинг келажакда ким бўлишини белгилаб беришини ҳис қилишимиз зарур. Қолаверса, ҳалол меҳнатда гап кўп, халқимиз «рози-ризолик билан» дейиши - профессионал касбда кўп асқотди», дейди у. \nФилиппин суҳбат менежер


Қирол ўлди, яшасин қирол ёки ўзбек матбуотининг ўтган йилги фаолиятига бир назар\n5 январ 2017\nБиз 2016 йил давомида ўзбек матбуотини имкон қадар кузатиб боришга ҳаракат қилдик. Мазкур кузатишларимиз асосида матбуотимизнинг ўтган йилги фаолиятини шартли равишда икки даврга бўлиш қарорига келдик. Бу Ислом Каримов вафотигача ва ундан кейинги даврлар.\nБу даврлар моҳият жиҳатдан бир-биридан унчалик фарқ қилмаса-да, “замонамизнинг бош қаҳрамони” ўзгаргани билан ажралиб туради.\nНоми ҳар хил, ичи бир хил газеталар\nЎзбек матбуотини бичилган серкага қиёслаш мумкин. Поданинг олдида юради, лекин қолдирадиган изи йўқ. Серканинг яна бир вазифаси бор. Подани кушхонага бошлаб бориб, ўзи омон чиқади.\nГазеталар ҳам маддоҳлик, ёлғон билан халқ маънавиятини ўлдириш орқали уни ҳалокат ёқасига бошлаб боради.\nХалқ дилидагини газеталар орқали айта олмайди, газеталар ўзидан билиб буни ёзмайди. Фақат ҳукумат белгилаб берган тарғибот-ташвиқот билан овора.\nБугунги газета худди кечагисининг такрори. Бунинг устига, мингдан ошиқ номда чиқади, ичи бир хил. Ўқувчи унда жамиятнинг оғриқларини очиқ-ойдин ёзилишини кутади, бу муаммоларга ечим топиш йўлларини кўргиси келади. Аммо фақат алдов ва мақтовдан бошқа гап топа олмайди.\nБир хиллик, айниқса, умумхалқ байрамлари бўлмиш Наврўз ва Мустақиллик куни арафасида яққол кўзга ташланади. Ўшандаям айтиладиган гаплар ўзгармайди, рақамларда бирмунча ўзгаришлар бўлади.\nМасалан, гап намунали уйлар ҳақида борса, дейлик, Наврўзгача мингта уй қурилгани ҳақида ёзилади. Мустақиллик арафасида эса бу рақам сал кўпайиб, “буларнинг ҳаммаси президент раҳнамолигида халқимизнинг фаровонлиги йил сайин эмас, кун сайин юксалиб бораётганидан далолат” экани таъкидланади.\nБу байрамлар арафасидаги ура-уралар эса совет давридагини чангига қолдириб кетиши шубҳасиз. Газеталаримиз гўёки байрамлар арафасида ҳар хил “арзимаган муаммолар”ни кўтариб, элнинг кайфиятини тушуриб қўйишдан қўрққандек, фақат “улкан бунёдкорлик ишлари, халқимизнинг ҳавас қилса арзигулик фаровонлиги” ҳақида жўр бўлиб куйлашга тушиб кетади.\nЭнг қизиғи, Ўзбекистонда Жаҳон матбуот эркинлиги куни гўёки матбуотнинг тўртинчи ҳокимият эканини элга кўрсатиб қўйиш, биз ҳали ҳам шундаймиз, деган ишора бериш учун анчагина катта тантана билан нишонлади.\n3 май арафасида чиққан газеталарни бир кўздан кечиринг, ўзбек матбуоти ўзини қанчалик эркин деб билишига гувоҳ бўлиш у ёқда турсин, ҳай-ҳай демаса бунга ишониб ҳам қолишингиз ҳеч гап эмас. Гўёки “энг эркин ва холис” оммавий ахборот воситаларимиз дунёнинг демократик матбуотини ўзидан намуна олишга чорлаётгандек таассурот уйғонади.\nҲатто шу санага бағишлаб ҳукумат “Олтин қалам” мукофотини ҳам таъсис қилиб берган. Мазкур байрамга аталган тантанали маросимда бу мукофотлар ўз эгаларига топширилади.\nЎзбек матбуотини яхшилаб кузатиб борадиганлар, унинг паст-баландини биладиганлар “Олтин қалам” мукофоти совриндорлари рўйхати аслида аксарияти (ҳаммасини деб бўлмаса керак) миллий журналистиканинг ҳукумат манфаатига мослашувига, маддоҳликка энг кўп ҳисса қўшган шахслар эканини айтади.\nДемак, бу рўйхатни бемалол миллий журналистикани оммавий тарғибот қуролига айлантириб, унинг комага тушишига сабаб бўлганлар рўйхати, деб аташ мумкин. Шунинг учун айримлар “Олтин қалам”ни “Синган қалам” мукофоти деб аташида жон бордай.\nҲар йили маҳаллий журналистлар куни муносабати билан президент ОАВ ходимларига табрик йўллаши анъанаси бор. Бу табрикда давлат раҳбари журналистларимизни ҳеч кимдан қўрқмай жамият муаммоларини кўтариб чиқиш, янги-янги ютуқларни қўлга киритишга даъват этади.\n“Сизлар менинг энг яқин кўмакчиларимсиз”, деб журналистларнинг руҳини кўтаради президент. Ҳақиқатан ҳам журналистлар шу кунгача халқ муаммоларидан кўз юмиш, “мислсиз ютуқлар, улкан муваффақиятлар”га оид ёлғон маълумотларни тарқатиш орқали ана шундай таянч, кўмакчи эканини амалда тўлиқ исботлади.\nҚиёфасиз партияларнинг аморф газеталари\nПартия газеталари алоҳида мавзу. Албатта, ўзини фақат парламент ичидаги бошқа эгизига мухолифатда деб биладиган партиялардан ҳам, уларнинг газеталаридан ҳам қуруқ гап-сўздан бошқа бирор нарса кутиш қийин.\nМамлакатда тўртта сиёсий партия бор, лекин негадир ҳаммасининг тутуми бир хил. Раҳбари ҳам бир киши деб бемалол айтса бўлади. Шунинг учун бу раҳбарнинг ҳар бир гапини маъқуллаб туради.\nБу партияларнинг газеталарида чиқадиган мақолалар ҳам бир-биридан кам фарқ қилади. Айниқса, бирор қонун ёки фармон қабул қилинганда билдириладиган анъанавий муносабатлар (совет даврида журналистлар буни отклик дерди) мазмуни бир, лекин муаллифлари ҳар хиллиги билан дарҳол кўзга ташланади.\nПрезидент сайлови кампанияси даврида бу нашрларнинг “тишсиз” экани яққол намоён бўлди. Бирортаси “бизнинг номзодимиз президентликка энг лойиқ” дейишга тили бормади бечораларнинг. Фақат “номзодларнинг номзодликка энг муносиб номзод” экани ёзилди, холос.\nМасалан, “Адолат” газетаси (20.09) шу номдаги сиёсий кучнинг қурултойида партия етакчиси Наримон Умаров “президентликка номзод қилиб кўрсатиш учун энг муносиб номзод” экани ҳақида ёзганди.\nСайлов кампанияси даврида партиялар нашрларидан бошқа газеталар ҳам дўндириб қўйгани йўқ. Улар ҳам умумий гапларни ёзиш, “дунёдаги энг демократик сайлов тизимларидан бири” ҳақида лоф сотишдан бошқасига ярамади.\nШу ўринда мамлакатнинг бош нашри бўлмиш “Халқ сўзи” мисолида ўзбек матбуоти сайловолди кампанияси даврида сиёсий ҳушёрликнинг юксак намунасини намойиш этганини айтиб ўтмоқчимиз.\nПрезидентликка номзодларнинг вилоятлардаги учрашувларидан репортаж берган бу газета бўлажак давлат раҳбари эканлиги аввалданоқ маълум бўлган муваққат президентнинг учрашувларини фақат Ўзбекистон миллий ахборот агентлиги – ЎзА материалларига таяниб ёритди. Бошқа номзодларнинг учрашувларини ёритишда эса ўз мухбирларининг мақолаларидан фойдаланди…\nБилиб-билмай айтилган “сирлар”\nАлбатта, газеталарда майда-чуйда маиший муаммолар ҳам ёритиб борилди. Баъзида эса “эришилган ютуқлар”ни кўрсатаман деган нашрлар ўзлари билмаган ҳолда баъзи “сирлар”ни очиқ қўйди.\nМасалан, Ўзбекистонда аслида ижтимоий ҳимояга мўлжалланган маблағни чегириб қолиш учун ҳукумат ногиронларни ялпи қайта текшириш амалиётини бошлагани, бунинг касофатига ҳақиқатан ногирон бўлган шахслар ҳам тушиб қолаётгани ҳақида эркин матбуот кўп марта ёзди.\nБу ҳақдаги гап-сўзлар сал совиши билан “Қадрият” газетасида (27.08) “Истиқлол берган имконият” сарлавҳаси остида Тошкент вилояти бош тиббий меҳнат экспертиза комиссияси мулозимининг ушбу муассаса “ютуқлари”га бағишланган мақоласи эълон қилинди.\nБу мақолада мазкур комиссия фаолияти натижасида 2016 йилнинг олти ойи давомида 6722 та ногиронлик гуруҳи қайта белгилангани, тўлиқ реабилитация кўрсаткичи 135 тани ташкил этгани, яна 341 ногирон қисман реабилитация қилингани билдирилди.\n“Зийрак ўқувчи бу маълумотлар ортида аслида қандай ҳақиқатлар ётганини билиб олиши мумкин. Аслида бу рақамлар вилоятда қанча ногирон давлат таъминотисиз қолганини ёки уларга давлат таъминоти камайтирилганини кўрсатади. ТМЭК ходимлари бир вақтлар ўзлари берган муддатсиз ногиронликни қандай йўққа чиқаряпти экан? Бир умрга тузалмаслиги аниқ бўлган ногиронлар қандай қилиб соғ бўлиб қолди?” деб ёзган эдик мана мақолани шарҳлаганимизда.\nГазеталарда айрим жиддий муаммолар ҳам, юзаки бўлса-да, эсга олинганини тан олиш керак. Хусусан, “Адолат кўзгуси” газетаси электр таъминотидаги узилишлар, пенсия таъминотидаги пластик можароси кабиларни тилга олди.\nАммо бу муаммолар муштарийларнинг шикоятлари асосида кўтарилиб, бир шахс ёки қандайдир бир маҳалланинг муаммоси ўлароқ тақдим этилди. Бу каби муаммоларнинг асл сабаблари кўрсатилмади, иқтисодий, сиёсий жиҳатлари очиб берилмади.\nЯнги раҳнамонинг туғилиши\nБиз шарҳимиз аввалида ўзбек матбуотининг 2016 йилги фаолиятини шартли равишда икки даврга бўлиш мумкинлиги ҳақида ёзгандик. Аслида мамлакатнинг биринчи президенти вафот этмаганида бундай шартли бўлинишга ҳам ҳожат қолмасди.\nХўш, бу даврлар нимаси билан бир-биридан фарқ қилади? Деярли ҳеч нарсаси билан. Аслида моҳият ўзгаргани йўқ, фақат маддоҳлик қилинадиган объектнинг номида ўзгариш бўлди, холос.\nБундай ўзгаришни ўзбек матбуоти кутмагани аниқ. Чунки газеталаримиз ўз ёлғонларига шунчалик ишониб қолган эдики, биз кўкларга кўтараётган шахс ўлмайди, деган хулосага ҳам бориб қолгандек таассурот уйғотарди газеталардаги мақолаларнинг мазмун-моҳияти.\nШунинг учун И.Каримовнинг ўлими уларни анча довдиратиб қўйгани яққол сезилди. Бир вақтлар “юртбошимиз раҳнамолигида”, “президентимиз ташаббуси билан”, “чексиз ғамхўрлиги туфайли” сингари таърифлар билан тўлиб-тўшган мақолалар бирдан йўқолиб қолди. Уларнинг ўрнини бағишловлар эгаллади.\n“Ҳатто шу пайтгача бирорта мақоласи эндиликда марҳум президентга “пахта қўйиш”сиз чоп этилмаган журналист Муҳаммаджон Обидовнинг 7 сентябрда “Ўзбекистон овози” газетасида эълон қилинган “Электорат манфаатлари ҳимояси” сарлавҳали каттагина лавҳасида юртбошининг номи эслатиб ҳам қўйилмаган”, деб ёзган эдик ўша кунлардаги шарҳимизда.\nЛекин муваққат президентнинг “ҳокимият халқдан узилиб қолгани”га оид баёноти ортидан босма нашрларда ҳеч қандай ўзгариш бўлмаса-да, интернетдаги сайтларда бироз дадиллик кўзга ташлана бошлаганини инкор этиб бўлмайди.\nМасалан, маҳаллий электрон нашрлардан бири ўз фаолияти мисолида банкдан маош олишдаги қийинчиликларга тўхталиб, шу баҳонада нақд пул муаммосини кўтариб, яхшигина фоиз ҳисобига пулларни нақдлаштириб берадиган олғирлар тоифаси вужудга келганини ёзди.\n“Кун.ўз” сайти жойлардаги электр тақчиллиги ҳақида нисбатан ошкора ёзиб, ҳатто бу муаммо Тошкент шаҳрида ҳам кузатилаётгани, бунинг оқибатида сайт иши бир муддат тўхтаб қолгани ҳақида мақола эълон қилди.\nБундан ташқари, мазкур сайт мамлакатда интернет тезлиги жуда пастлиги муаммосини кўтариб, давлат монополисти бўлган “Ўзбектелеком” компаниясини танқид қилди. Шу баҳона Ўзбекистон дунёда интернет тезлиги энг паст давлатлар сирасига кириши ҳақидаги аҳолидан сир тутиб келинаётган маълумотларни ошкор этди.\nСўнгги вақтларда янги президентнинг катта ўзгаришларга йўл очишга қаратилган ҳаракатлари ортидан журналистларда матбуотнинг кўксига ҳам шамол тегишидан умидворлик пайдо бўлаётганди.\nҲатто 25 йил давомида марҳум президентгагина муносиб кўрилган “юртбошимиз”, “давлатимиз раҳбари” каби рутбалар янги давлат бошлиғи номи билан бирга қўлланилганида дастлаб сезилган қандайдир ғайритабиийликка ҳам аста-секин қулоқ ўрганаётганди.\nАммо мамлакат ҳукумати тутумини расмий равишда халққа етказиш вазифасини бажарадиган ЎзА янги йилнинг илк кунларида эълон қилинган мақолада биринчи бор “Ўзбекистон Президенти Шавкат Мирзиёев раҳнамолигида” деган жумла қўлланилгандан сўнг журналистлардаги бу умидворлик учқунлари сўнгандек бўлди…\ndata-title="Қирол ўлди, яшасин қирол ёки ўзбек матбуотининг ўтган йилги фаолиятига бир назар" data-description="Биз 2016 йил давомида ўзбек матбуотини имкон қадар кузатиб боришга ҳаракат қилдик. Мазкур кузатишларимиз асосида матбуотимизнинг ўтган йилги фаолиятини ..." data-image="https://eltuz.com/wp-content/uploads/2016/12/rasm2071-1.jpg" data-url="https://eltuz.com/asosiy-mavzular/198315/" data-services="facebook,odnoklassniki,twitter,telegram" data-counter="ig">\n“Яхши овқатлансангиз, соғлом бўласиз”\n2016 йил февралида овқатланиш маданиятини соғлом турмуш тарзининг муҳим таркибий қисми сифатида шакллантиришга қаратилган «Тўғри овқатланиш дарслари» дастури доирасида ...\n9 апрел 2018\nЧириган пиёзнинг бадалини ким тўлайди?\nБу йил баҳорга чиқиб Тошкентда пиёз хор бўлди. Айрим маҳаллаларга, кўп қаватли уйлар орасидаги ариқларда қоп-қоп тўкиб ташланган пиёзни ...\n10 январ 2019\nБекободлик банги президентдан наша ўстиришга рухсат сўради\nБекободлик нашаванднинг “қийналиб етиштирган наша ўсимлиги”ни ИИБ ходимлари олиб қўйишгани ҳақидаги президент қабулхонасига 2019 йил 5 январда жўнатилган шикояти ...\nСенат раиси нега зорланди?\nСенат раиси Ниғматулла Йўлдошев парламент юқори палатасининг 27 сентябрь кунги йиғилишида вазирликлар Сенатга беписанд қараётганини билдирди. Адолат нуқтаи назаридан ...


«Ўзбекгидроэнерго»: инвестицион лойиҳалар ва уларнинг ижроси\n08.07.2018 11:28 0 157\n«Ўзбекгидроэнерго» акциядорлик жамиятида инвестиция лойиҳалари доирасида амалга оширилаётган ишлар тўғрисида кенгайтирилган йиғилиш бўлиб ўтди. Унда Вазирлар Маҳкамаси, «Туронбанк», Ташқи иқтисодий фаолият миллий банки ва «Ўзбекэнерго» акциядорлик жамиятининг раҳбарлари иштирок этдилар.\nЙиғилишда асосий эътибор 21 июнь куни Президент раҳбарлигида ўтказилган видеоселектор мажлисида берилган топшириқлар, шунингдек, Вазирлар Маҳкамасининг 26 июнда қабул қилинган «Давлат ва хўжалик бошқаруви органлари, шунингдек, маҳаллий ижро этувчи ҳокимият органлари раҳбарларининг фаол инвестиция сиёсатини амалга ошириш юзасидан масъулиятини кучайтириш чора-тадбирлари тўғрисида»ги 478-қарори ижросига қаратилди. Жамиятда амалга оширилаётган инвестицион лойиҳалар ва уларнинг ижроси тўғрисида батафсил тўхталиб ўтилди.\n478-қарорда вазирлик, давлат қўмиталари ва хўжалик бирлашмалари тизимида инвестиция лойиҳалари амалга оширилиши мониторинги бўйича доимий фаолият юритувчи ишчи гуруҳ таркиби, шунингдек мониторинг олиб бориш тартиби белгиланган эди.\nШундан келиб чиқиб, йиғилишда «Ўзбекгидроэнерго» акциядорлик жамиятида инвестиция лойиҳалари доирасида амалга оширилган ишлар ҳамда жамият олдига қўйилган вазифалар муҳокама қилинди.\nБугунги кунда гидроэнергетика соҳасини ривожлантиришга катта эътибор берилаётганлиги бежиз эмас. Негаки, ҳозир мавжуд салоҳиятнинг 23-24 фоизидан фойдаланилмоқда ёки гидроэлектростанцияларда йилига 7 млрд. кВт-соат атрофида электр энергияси ишлаб чиқарилаяпти. Бу мамлакатда ишлаб чиқариладиган электр энергиясининг 13 фоизини ташкил этади. Яқин уч йилда 12 та йирик ва ўрта, кичик ГЭСни қуриш эвазига бу кўрсаткични 16 фоизга етказиш талаб этилади.\nБундан ташқари, «Ўзбекгидроэнерго» таркибидаги 36 та ГЭСдан 18 тасининг ускуналари эскирган бўлиб, уларни босқичма-босқич янгиларига алмаштириш, станцияларни модернизация ва реконструкция қилиш борасида олиб борилаётган ишлар тўғрисида батафсил маълумот берилди.\nБунинг учун Ўзбекистон Президентининг 2018 йил 3 февралдаги «2018 йил учун инвестициявий ва инфратузилмавий лойиҳалар рўйхатини тасдиқлаш тўғрисида»ги қарорига мувофиқ жорий йилда умумий лойиҳа қиймати 354,8 млн. АҚШ доллари бўлган 11 та йирик инвестицион лойиҳани ўз вақтида ва сифатли амалга ошириш борасида зарурий топшириқлар берилди.\nЙиғилиш сўнгида ҳамкор идоралар ҳамда мутасадди банклар билан самарали ҳамкорлик қилиш юзасидан келишиб олинди.


Атрофимиздаги ҳар бир жонли ва жонсиз жисмларнинг боқий эмаслиги\nБош саҳифа / Мақолалар / Табиат – неъмат\nТабиат – неъмат\nOktabr 29, 2017\tТабиат – неъматda fikr bildirishni o'chirish 678 Кўришлар\nҲар бир инсон коинотга меъёр билан, тўғри муносабатда бўлса, коинот ҳам инсонга фойдали муносабатда бўлиб, унга хизмат қилади. Биз табиатга: сув, тупроқ, ҳаво қатламларига ва бошқа ҳаётий заруратларга эҳтиёж юзасидан муомала кўрсатсак, ҳаётимиз, яшашимиз ҳам шунга яраша хотиржамлик ва фаровонликда давом этади.\nАтрофимиздаги ҳар бир жонли ва жонсиз жисмларнинг боқий эмаслиги ҳам диний, ҳам дунёвий нуқтаи назардан ўз исботини топган. Кўзимизга ҳеч қачон тугамайдигандек кўринган табиат ресурслари маълум муддатдан сўнг адоғига етишини бугунги кунда қирилиб битаётган жониворлар, йўқолиб бораётган ўсимликлар, тугаб бораётган конлар мисолида кўришимиз мумкин.\nБорлиқдаги ҳар бир ҳайвонот, наботот ва жамодотни Ҳақ таоло фазли карами ва ҳикмати билан яратди ҳамда бу хусусда ўз каломидаги “Ғошия” сурасида шундай марҳамат қилди: «Ахир улар туянинг қандай яратилганига, осмоннинг қандай кўтариб қўйилганига, тоғларнинг қандай тикланганига ва ернинг қандай ёйиб-текислаб қўйилганига (ибрат назари билан) боқмайдиларми?!»\nАллоҳ таоло Қуръони каримнинг «Абаса» сураси 24-32-оятларида яна шундай марҳамат қилади: «Энди инсон ўзининг таомига (ибрат кўзи билан) боқсин! Биз (осмондан) сувни мўл ёғдирдик. Сўнгра Биз унда донларни ундирдик, узум ва кўкатларни, зайтун ва хурмоларни, қалин дарахтзор боғларни меваю гиёҳларни ҳам. Булар сизлар учун ва чорва ҳайвонларингиз учун манфаатдир».\nУшбу ояти карима замирида Аллоҳ таоло яратган ҳар бир яратиқ ва етказган неъматлари ҳақида тафаккур қилиш, уларга шукрона келтириш маъноси мужассамлашган.\nИнсон ўз уйига қандай эътибор берса, атрофга ҳам шундай муносабатда бўлиши шарт. Чунки бутун ер юзи инсонлар учун маскандир. «Тоҳо» сурасининг 53-оятида Аллоҳ ерни шундай таърифлайди: «У Ерни сизлар учун бешик (қароргоҳ) қилиб қўйди ва унда йўллар пайдо қилди ҳамда осмондан сув (ёмғир, қор) ёғдирди. Бас, Биз у (сув) билан турли ўсимлик навларини ундириб чиқардик».\nЕр юзи экологиясининг кескин бузилиши бугуннинг энг долзарб муаммоларидан бири бўлиб турибди. Табиий ресурсларга инсон томонидан шафқатсиз муносабатда бўлиш, жониворлар ва ўсимликлар дунёсининг қирилиб битишига сабаб бўлмоқда. Биосферани турли чиқиндилар билан заҳарлаши натижасида инсон ўз ҳаёт илдизига болта урмоқда.\nСувларга турли ахлатларни ташлаш, чиқиндиларни ва хазонларни ёқиш, жониворларни ноқонуний овлаш, ўрмонларни тартибсиз кесиш оқибатида юзага келган экологик муаммолар давримизнинг глобал муаммолари сафидан жой олди. Инсон Ҳақ таоло томонидан берилган ақл, билим ва тафаккурни ишга солиб бу муаммоларнинг олдини олмас экан, ўзини ва келажагини боши берк кўчага олиб кириб қўйиши мумкин. Бир сўз билан айтганда, келажак авлодга биздан қақраган чўл эмас, обод манзиллар қолиши даркор.\nДемак, ҳар бир киши энг аввало Ҳақ таолонинг розилигини истаб ҳаракат қилса, у шунга яраша ажр олади. Ўзимизни, турар жойларимизни, кўча-кўйларимизни покиза сақлашимиз, ободонлаштиришимиз, жонли табиатга, ўсимликлар оламига нисбатан ижобий муносабатда бўлишимизда ҳам Аллоҳнинг розилигини топишга интилиш бўлиши даркор. Шундагина ҳар бир хайрли амалимиз туфайли дунё ҳаётида жамият равнақ топиб, охиратда нажотга муяссар бўлишимиз, шубҳасиз.\nҲозир айни куз фасли эканлигини ҳисобга олсак, хазонларни бартараф қилишнинг бир қанча йўллари бўла туриб, уни ёқиб, авваламбор ўзи, қолаверса атрофдагиларни заҳарлашига жим қараб туриш, табиатга нисбатан ноҳақлик, чунки бошқаарга зиёни тегадиган амални бамайлихотир бажариш, ўша инсонни хулқи яхши эмаслигига далил бўла олади.\nМир Алишер Навоий ҳазратлари “Арбаин” асарида “Мўъмин кишида икки хислат жамъ бўлмайди: бахиллик ва ёмон хулқлилик” ҳадиси шарифини бетакрор мисраларда шундай ифодалаган эди:\nМўъмин эрсанг қилиб дуррингни нисор,\nНегаким, тенгри ҳеч мўъминда,\nМазкур мисраларда мўмин киши эл-юрт равнақи учун жон куйдириб яшаши лозимлиги ва Яратган бундай кимсалардан бахиллик ва ёмон хулқни йироқ қилиши тилга олинган. Дарҳақиқат, инсон бахиллик туфайли қашшоқлик ҳамда ёмон хулқ сабабидан турли офатларга гирифтор бўлади. Шундай экан, жамиятга нисбатан ҳам, табиатга нисбатан ҳам ижобий ёндашмоғимизни насиб этсин.\nТошкент вилояти Янгийўл тумани\n“Олтинобод” жоме масжиди имом-хатиби\nАввалги Бўка тумани “Ўртақўрғон” жоме масжидида китоб сайли бўлиб ўтди\nКейинги Ирим – сиримдан узоқ юринг\nIyun 22, 2017\t6,665


Қозоғистон парламенти ўлим жазосини бекор қилиш тўғрисидаги қонунни қабул қилди - Bugun.uz\nҚозоғистон парламенти ўлим жазосини бекор қилиш тўғрисидаги қонунни қабул қилди\n12:39 | 23-12-2021\nҚозоғистон Сенати (парламент юқори палатаси) 23 декабрь куни ўлим жазосини бекор қилиш бўйича қонун ҳужжатларига ўзгартиш ва қўшимчалар киритиш тўғрисидаги қонунни қабул қилди. Бу ҳақда парламент сайтида онлайн намойиш этилган сессия жараёнига таяниб, «ТАСС» хабар берди.\nМаълум қилинишича, ўзгартиришлар республика Жиноят кодексининг барча моддаларидан ўлим жазосини чиқариб ташлашни кўзда тутган. Қонунчиликка киритилган ўзгартиришлар БМТ Фуқаролик ва сиёсий ҳуқуқлар тўғрисидаги халқаро пактининг ўлим жазосини бекор қилишга қаратилган иккинчи факультатив протоколига мувофиқ ишлаб чиқилган. Қозоғистон ушбу протоколни 2021 йил январь ойида ратификация қилган.\n«Ўлим жазоси Жиноят кодексидан алоҳида жазо чораси сифатида бутунлай чиқариб ташланди. Ўзгартиришлар Жиноят кодексининг амалдаги таҳририда, ўлим жазосини ўз ичига олган санкцияларни истисно қилади», дейилади хабарда эндиликда энг оғир жазо умрбод қамоқ жазоси бўлиши қўшимча қилинган ҳолда.\nТаъкидланишича, Қозоғистонда ўлим жазосининг тўлиқ бекор қилиниши миллий қонунчиликни халқаро-ҳуқуқий мажбуриятлар билан уйғунлаштиришга, инсон ҳуқуқлари ва энг олий конституциявий қадрият – яшаш ҳуқуқи кафолатини таъминлашга ёрдам беради. Сенат томонидан ўлим жазосини бекор қилиш тўғрисидаги қонун қабул қилинганидан кейин Қозоғистон президентига имзолаш учун юборилади.\nҚозоғистоннинг амалдаги Жиноят кодексида 17 та модда бўйича ўлим жазоси назарда тутилган. Бундан ташқари, барча ҳолларда судда умрбод қамоқ жазоси кўринишидаги муқобил жазо ҳам мавжуд. Ҳозирда республикада ўлим жазосига мораторий жорий қилинган. 2003 йил 17 декабрда Қозоғистоннинг биринчи президенти Нурсултон Назарбоев ўлим жазосини бекор қилиш тўғрисидаги қарор қабул қилингунга қадар жазони ижро этишга муддатсиз мораторий жорий этилишини эълон қилган. Фармон 2004 йил 1 январдан кучга кирган.\nАввалроқ Қозоғистонда фақат бир ҳолат учун ўлим жазосини қолдириш таклиф қилинганди. Шунингдек, мамлакатда итлар жанги тақиқланиши ҳақида хабар берилганди ҳамда мамлакатда ит ва мушукларни ейиш тақиқланиши мумкинлиги айтилган.